CDRI aa gulhen lafaa hoadhan Raees nimmavaifi | Mihaaru\nއޮންލައިންކޮށް މިއަދު ބޭއްވި ކެބިނެޓް މީޓިން އިން ނަގާފައިވާ ސްކްރީންޝޮޓެއް -- ފޮޓޯ: ރައީސް އޮފީސް\n13 އޮކްޓޯބަރ 2020 - 21:06 1 comment\nރައީސް އޮފީހުން ބުނިގޮތުގައި ރައީސް އެގޮތަށް ނިންމެވީ، އޮންލައިންކޮށް ބޭއްވި މިނިސްޓަރުން ބައްދަލުވުމަށް ޑިފެންސް މިނިސްޓަރު މާރިޔާ އަހުމަދު ދީދީ ހުށަހެޅުއްވި ކަރުދާހާ ގުޅޭ ގޮތުން މަޝްވަރާ ކުރުމަށް ފަހު ކަމަށެވެ. އެ ޗާޓަރަކީ ދެމެހެއްޓެނިވި ތަރައްގީ ކަށަވަރުކުރާށާއި މޫސުމީ ކާރިސާތަކުން އަރައިގަނެ، ގައުމުތަކުގެ އުމްރާނީ ތަރައްގީގެ ކަންކަން ވަރުގަދަކޮށް ކުރިއެރުވުމަށްޓަކައި އެކި ގައުމުތަކާއި އދ. ގެ އޭޖެންސީތަކާއި މަލްޓިލެޓަރަލް ބޭންކުތަކާއި އެހެނިހެން ބައިނަލްއަގްވާމީ ޖަމިއްޔާތައް ހިމެނޭ ޕާޓްނާޝިޕެއް ކަމަށް މިނިސްޓަރު މާރިޔާ ވިދާޅުވި ކަމަށް ރައީސް އޮފީހުން ބުންޏެވެ.\nސީޑީއާރްއައިގެ މަގްސަދުތަކުގެ ތެރޭގައި ކާރިސާތަކުގެ ސަބަބުން އުމްރާނީ ވަސީލަތްތަކަށް ލިބޭ ގެއްލުން ކުޑަކުރެވޭނެ ފަދަ ގޮތަކަށް ވަސީލަތްތައް ތަރައްގީކުރުން ހިމެނެ އެވެ. އިންޑިއާ އިން އިސްނަގައިގެން ކުރިއަށް ގެންދާ މި ޗާޓަރުގެ އަމާޒުތަކުގެ ތެރޭގައި ކާރިސާތަކާ ގުޅިގެން އުމްރާނީ ތަރައްގީއަށް ލިބޭ ގެއްލުން ކުޑަކުރުމަށް އިންވެސްޓުކުރުން ވެސް ހިމެނެ އެވެ. މި ކަންކަމަކީ މޫސުމާ ގުޅޭ ކަންތައްތަކުގައި ރާއްޖެއިން ވެސް އިސްކަންދޭ ކަންތައްތައް ކަމަށް ރައީސް އޮފީހުން ބުންޏެވެ. އެހެންވެ، އދ. ގެ 74 ވަނަ ބައްދަލުވުމުގައި ރާއްޖެއިން ވަނީ އެ ޗާޓަރުގެ މަސައްކަތަށް ތާއިދުކޮށް ވާހަކަދައްކައިފަ އެވެ.\nމި ޗާޓަރާ ގުޅެން މިނިސްޓްރީންގެ މަޖިލިހުން މިއަދު ނިންމެވި އިރު، މިއަދަކީ ބައިނަލްއަގްވާމީ ގޮތުން ފާހަގަކުރާ ކާރިސާތަކުން ލިބޭ ގެއްލުން ކުޑަކުރާ ދުވެހެވެ.\nއިތުރު ލިޔުންތައް ކާރިސާ ކެބިނެޓް ރައީސް އޮފީސް ރައީސް އިބްރާހިމް މުހައްމަދު ސޯލިހް ޑިފެންސް މިނިސްޓްރީ މާރިޔާ އަހުމަދު ދީދީ، ޑިފެންސް މިނިސްޓަރު


Italy gai vaccine nujahaa kudhin school thakah haaziruvun manaa kohfi – adduLIVE\nއިޓަލީގައި ވެކްސިން ނުޖަހާ ކުދިން ސްކޫލަށް ހާޒިރުވުން މަނާކޮށްފި\nMar 12, 2019, 20:32 އައިޝަތު ފަތުހީ\nއާ ޤާނޫނުގެ ދަށުން 10 ވެކްސިނެއް މަޖުބޫރުކޮށްފައިވޭ - ފޮޓޯ: ގެޓީ އިމޭޖެސް\nރަނގަޅަށް ވެކްސިން ޖަހާފައިވާކަން ސާބިތުކޮށް ނުދެވޭނަމަ، ސްކޫލަށް ހާޒިރުނުވުމަށް އިޓަލީގެ ދަރިވަރުންނަށް އަންގައިފި އެވެ.\nމިގޮތަށް އަންގާފައި މިވަނީ ވެކްސިން ޖެހުން މަޖުބޫރުކުރުމާއި ގުޅޭގޮތުން ޤައުމީ ފެންވަރުގައި ބަހުސްކުރާތާ ގިނަ ދުވަސްތަކެއް ފަހުންނެވެ.\nވެކްސިން ނުޖަހާ ދަރިވަރުން ސްކޫލަށް ފޮނުވައިފިނަމަ، ބެލެނިވެރިންނަށް 500 ޔޫރޯ (560 ޑޮލަރު)ގެ ޖޫރިމަނާއެއް އަންނާނެ އެވެ. އަދި ހަ އަހަރުން ދަށުގެ ކުޑަކުދިން ސްކޫލަށް ވަނުމުން މަނާކުރެވޭނެ އެވެ.\nއާ ޤާނޫނު އައިސްފައި މިވަނީ މީސަލްސްގެ މައްސަލަތައް އިތުރުވެފައިވާ ދަނޑިވަޅެއްގައެވެ. އެހެންނަމަވެސް އިޓަލީގެ އޮފިޝަލުން ބުނާ ގޮތުގައި ޤާނޫނު ތަޢާރަފްކުރުމާއެކު ވެކްސިން ޖަހާ ރޭޓުތައް ރަނގަޅުވެފައިވާ ކަމަށެވެ.\nއިޓަލީގެ "ލޮރެންޒިން" ޤާނޫނުގެ ދަށުން ސްކޫލަށް ވަނުމުގެ ކުރިން ފާނަބަސަންދު، ޕޯލިއޯ، މީސަލްސްސް، މަމްޕްސް އަދި ރުބެއްލާ ފަދަ މަޖުބޫރު ވެކްސިންތައް ކުދިން ޖަހަން ޖެހޭނެ އެވެ. އާ ޤާނޫނަށް އެ ނަން ދީފައިވަނީ އެ ޤާނޫނު ތަޢާރަފްކުރި ކުރީގެ ހެލްތު މިނިސްޓަރު ކަމުގައިވާ ބިއެޓްރިސް ލޮރެންޒިންގެ ނަމުންނެވެ.\nއާ ޤަވާއިދުތަކުގެ ދަށުން، ވެކްސިން ޖެހިކަމުގެ ހެކި ނުދައްކާނަމަ އުމުރުން ހަ އަހަރުން ދަށުގެ ކުޑަކުދިންނަށް ނާސަރީ އާއި ކިންޑާގާޓެން އަކަށް ނުވަދެވޭނެ އެވެ.\nއަދި ހަ އަހަރާއި 16 އަހަރާއި ދެމެދުގެ ކުދިންނަށް ސްކޫލަށް ހާޒިރުވުން މަނާކުރެވޭނެ އެވެ. އަދި މަޖުބޫރު ވެކްސިން ޑޯޒްތައް ނުޖަހާނަމަ، އެކުދިންގެ މައިންބަފައިން، ޖޫރިމަނާ އާއި ކުރިމަތިލާން ޖެހޭނެ އެވެ.\nވެކްސިން ޑޮކިއުމެންޓްތައް އާނުކުރުމާއި ގުޅިގެން ބޮލޯނާ ސިޓީގައި 5،000 ދަރިވަރުންނާއި ގާތްގަނޑަކަށް 300 ދަރިވަރުންގެ ބެލެނިވެރިންނަށް ލޯކަލް އޮތޯރިޓީ އިން ވަނީ ސަސްޕެންޑްކޮށްފައިވާ ކަމަށްބުނެ ސިޓީ ފޮނުވާފައެވެ.\nއެހެން ހިސާބުތަކުގައި މިފަދަ މައްސަލަތައް އަދި ރިޕޯޓްކޮށްފައެއް ނުވެއެވެ.


Flight Ge Kuda Dhoru Kamah Emergency Dhoru Hulhuvi Meehakah Bodu Joorimanaa Eh - Vaguthu\nފްލައިޓުގެ ކުޑަދޮރު ކަމަށް އެމަޖެންސީ ދޮރު ހުޅުވި މީހަކަށް ބޮޑު ޖޫރިމަނާއެއް\nމަތިންދާބޯޓު ތެރެ މާ ބޮޑަށް ހޫނުގަދަވުމުން ފަސިންޖަރަކު، ބޯޓުގެ ކުޑަދޮރު ކަމަށް އެމަޖެންސީ ދޮރު ހުޅުވި މައްސަލައެއް ފެންމަތިވެއްޖެއެވެ. ޗައިނާގެ ރައްޔިތަކު މިކަން ކޮށްފައިވާއިރު، މި ޙާދިސާ ހިނގާފައިވަނީ ކޮން އެއަރލައިން އެއްގެ ބޯޓެއްގައިކަން ހާމަވެފައި ނުވެއެވެ.\nޗައިނާގެ ނޫހެއްކަމުގައިވާ "ސައުތު ޗައިނާ ޕޯސްޓް" އިން ބުނެފައިވާ ގޮތުގައި މިކަން ކޮށްފައިވަނީ ޝެން ނަމަކަށް ކިޔާ އުމުރުން 25 އަހަރުގެ މީހެކެވެ. އަދި، އެމީހާ ފްލައިޓުގެ އެމަޖެންސީ ދޮރު ހުޅުވާފައިވަނީ އުދުއްސައިލުމަށް ތައްޔާރުވަމުން ދިޔަ ވަގުތުކަމަށްވެސް ބުނެފައިވެއެވެ.\nނޫސްތަކުން އިތުރަށް ބުނެފައިވާ ގޮތުގައި އެމީހާއަށް ހިފުނީ ކުޑަދޮރުގައި ނޫންކަމާއި އެމަޖެންސީ ދޮރުގެ އަތްގަނޑުގައި ނޫންކަމެއް ނޭނގެއެވެ. އެހެންނަމަވެސް، މި މައްސަލަ ފުލުހުން ބަލަން ފަށާފައިވާކަމަށް މައުލޫމާތު ލިބެއެވެ.\nނޫސްތަކުން ބުނެފައިވާ ގޮތުގައި މިކަމާ ގުޅިގެން އެމީހާ 15 ދުވަހު ފުލުހުންގެ ބަންދުގައި ބެހެއްޓުމަށާއި 11،000 އެމެރިކާ ޑޮލަރުން ޖޫރިމަނާކުރުމަށްވަނީ ޙުކުމްކޮށްފައެވެ. އަދި، ޖޫރިމަނާގެ ފައިސާ ބޭނުންކުރާނީ މިކަމުގެ ސަބަބުން އެއަރލައިން އަށް ލިބުނު ގެއްލުން ހައްލުކުރުމަށްކަމަށެވެ.\nމީގެކުރިން، އެހެން އެއަރލައިން އެއްގެ އެމަޖެންސީ ދޮރު ހުޅުވި މީހަކު 10 ދުވަހަށް ޖަލަށް ލައިފައިވެއެވެ. އެފަހަރުވެސް ހައްޔަރުކޮށްފައިވަނީ ޗައިނާގެ ރައްޔިތެކެވެ.\nމެއި 2, 2018 14:51


ތިއޭ މިހިތުގެ ވިންދަކީ (2) – Esfiya\nތިއޭ މިހިތުގެ ވިންދަކީ (2)\nޔަލާ މަގު ހުރަސްކުރަނިކޮށް މަގުގެ މަދުގައި ހުއްޓެވުނީ އޭނައާއި ދިމާލަށް ބާރު ސްޕީޑެއްގައި ދުއްވައިފައި އަންނަ ކާރެއް ފެނިގެންނެވެ. އެކާރު ޔަލާއާއި ކައިރިވުމުން އޭނަގެ ލޯ ތަގުޅިކޮށްލެވުނީ ބިރުގަތް ވަރުންނެވެ. އެމަންޒަރު ރިޔާޝާ އަށް ފެނުމުން ދަރިފުޅާއޭ ކިޔައިފައި ބާރަށް ހަޅޭއްލަވައިގަނެވުނެވެ.\nނަމަވެސް ދެން އިވުނީ އެކާރުގެ ބުރަކި ޖެއްސިއަޑެވެ. ޔަލާާ އެހެން ހުއްޓާ އެކާރުގެ ދޮރުހޮޅުވުނު އަޑށް ބަލައިލެވުނެވެ. ކާރުން ނިކުމެގެން ދުވެފައި ޔަލާއައި ދިމާލަށް އަންނަނީ ޒުވާން ފުރައިގެ އަންހެން ކުއްޖެކެވެ. އެ ކުއްޖާ ލައިފައިވާ ޕީޗް ކުލައިގެ ފިނި ހެދުމުގެ އިތުރުން ލައިފައިވާ ނޫނޫކުލައިގެ ޖިންސުގައި ފެންނަލެއް ޗާލެވެ. އަދި އެހެދުމައި ގުޅުވައިގެން އަޅައިފައިވާ ގަދަ މުށި ކުލައިގެ ޝޯލް އިން ފެންނަނީ ފެޝަންކަމެއެވެ. ހީވާގޮތުން އެ ކުއްޖާ އަކީ މުއްސަނދި އާއިލާއަކުން އައިސްފައިވާ ކުއްޖެއްހެންނެއެވެ.\nހަމައެވަގުތު ޔަލާގެ ބައްޕަމެންވެސް ދުވެފައި ކަހަލަ ގޮތަކަށް އޭނައައި ދިމާލަށް އަންނަތަން ފެނުނެވެ. އެވަގުތު އިނާން ޔަލާގެ ކައިރިއަށް އައިސް ހާލު ރަނގަޅުތޯ އެހިއެވެ. “ހެއި……. އައި އެމް ވެރީ ސޮރީ އެބައުޓް ދިސް” އިނާން ޔަލާ ކޮޅަށް ތެެދުވުމަށް އެހީވަމުން ބުނެލިއެވެ. އެއި އެވަރުގެ ކަމެއްނޫނެއްނު.. މިކަހަލަ ކަންތައް ވެސް ކުރިމަތިވާނެ ދުނިޔޭގައި އުޅޭއިރު” ޔަލާ ހިތްހެޔޮ ކަމާއެކީ ވާހަކަދެއްކިއެވެ. އެވަގުތު ވަޙީދްމެން އައިސް ޔަލާއަށް ކަމެއްވިތޯ ބަލައި ޔަލާއަށް ކަމެއް ނުވައިތީ ހެއްދެވި ފަރާތައް ޝުކުރުކުރިއެވެ. ދެން ޔަލާއަށް އިވުނީ ހަމައެކާރުން އިތުރު މީހެއް ފޭބިއަޑެއެވެ. ނަމަވެސް އޭނަގެ ކުރިމަތީ މީހުން ގިނަކަމުން ފެންނަ ގޮތެއްނުވިއެވެ.\nދާނިޝްއަށް ވަކި ހިސާބަކުން ކާރުގެ ބުރަކި މަސައްކަތް ކުރުމުން ހިތައް ހަމަޖެހުމއްލިބުނެއެވެ. ނަަމަވެސް އޭނަގެ ކުރިމަތީ މެދުގައި ހުރި އަންހެންކުއްޖާ ފެނުމުން އޭނަގެ ހިތް ތަފާތު ގޮތަކަށް ތެޅިލިއެވެ. އެ އަންހެންކުއްޖާގެ މޫނުން ގައިވާ ހިނިތުންވުން ފެނުމުން ދާނިޝްއަށް ވެސް ބޭއިޚްތިޔާރުގަައި ހިނިތުންވެލެވުނެވެ.. ޔަލާގެ ކިބައިން މަޢާފަށް އެދެން ދާން ހިނގައިގަތް ވަގުތު ޔަލާމެން މާކުރިން ހިނގައިގަތެވެ. ޔަލާމެން ރެސްޓޯރެންޓް އަށްް ވަންނަންދެންވެސް ދާނިޝްއަށް ޔަލާއައި ދިމާލަށް ބަލަހައްޓައިގެން ހުއްޓެއެވެ.\n“ހޮއެ ހޮއެ…… ކާކާ ދިމާލަށްތަ މާވަރަކަށް ތިބަލަނީ” ދާނިޝް ޔަލާއައި ދިމާލށް ބަލާކަން އިނގިހުރެ ޖެއްސުމަށް އެހިއެވެ. “މީހަކާ ދިމާލަކަށް ނުބަލަން.. އެތާ އެހުރި ރެސްޓޯރެންޓްއަކީ ކުރިން ދުވަހަކު ހޮޅުވި ތަނެކޯ… ހިނގާބަލަ އެއްދުވަހަކުން އެތަނަށް ޑިނާއަކަށް ދާން” ދާނިޝް ވާހަކަ އޮޅުވާލަމުން ބުނެލިއެވެ. އިނާން ދިމާކުރަން ފަށައިފިއްޔާ ހުއްޓާނުލާނެކަން އެނގޭތީއާއެކީ އެވެ. އެކަން ކާމިޔާބުވެސްވިޔެއެވެ. “އަނ… ސަޅި އައިޑިއާއެއް ތީ… ވާނެ ދެން އަންނަ ވީކެންޑަކުން ދާން” އިނާން ވެސް ދާނިޝްގެ ޚިޔާލަށް ތާޢީދުކުރަމުން ބުނެލިއެވެ. “ކޮބާ…. ރީތި ވެއްޖެއެއްނު…. ކިރިޔާވީ އެކްސިޑެންޓެއް ނުވީ…. އޭރުވެސް ދާނިޝް ކައިރީ ބުނިން އެހާ ބާރަށް ނުދުއްވައްޗޭ…. ދާނިޝްގެ ކަންފަތެކޭ ދޮރުފަތެކޭ ނުހުންނާނެ ވީ ތަފާތެއް… ” އިނާން ރުޅިއަންނަކަމށް ހެދިގެން ދާނިޝްގެ ކަންފަތުގައި ހިފައިލައިގެންހުރެ ބުނެލިއެވެ. ދެން ދޮންތާ.. ދޫކޮއްލަބަލަ، ތަދުވޭ… ދެން ނުދުއްވާނަމެ އެހާ ބާރަކަށްބާރަކަށް އޯކޭއެއްނު….. ” ދާނިޝް އޭނަގެ ދޮންތަ ހިތްހަމަޖެއްސުވޭތޯބެލިއެވެ. ހޫމް.. ދެން ހިނގާ އަވަހަށް ގެއަށް ދާން” އިނާން ކާރަށް އަރަމުން ބުނެލިއެވެ.\n“މިހާރު މިއުޅޭ ކުދިން މާ ބާރަށްވީ ކާރާ އެއްޗެހި ދުއްވަނީ” ވަޙީދް ގެއަށް އައިސް ސޯފައިގާ އިށީންނަމުން ބުނެލިއެވެ. “އަނ…. ޒަމާން ބަދަލުވާ ވަރަކަށް މިކަހަލަ ކަންތައްތަވެސް ކުރިމަތިވާނެ” ރިޔާޝާ ވެސް ވަޙީދް އާއި އެއްބައިވެލަމުން ބުނެލިއެވެ. “ދެން އެކަހަލަ ކަންތައްތަ ވެސް ކުރިމަތިވާނޭ ބައްޕާ… އެހެން ނޫނަސް އެކުއްޖާ ދިޔައީ މަޢާފަށް ވެސް އެދިފާ” ޔަލާ ބުނެލިއެވެ. “އާނ… އަދި ބައްޕަ ހަނދާން ވެސް ނެތފައޭ މިހުރީ.. ބައްޕަ ބުނީ ދަރިފުޅު މަޑުކުރަންވީނޫންހޭ މިކޮޅުގައި ކިޔަވަން.. އޭރަށް ދޮންބޭ އާއެކީ ހުރެވޭނެއްނު.. ” ވަޙީދްގެ ޚިޔާލު ޔަލާއަށް ފާޅުކުރިއެވެ. އުުުފާވެފައި ހުރެ ޔަލާ އެކަމަށް އެއްބަސް ވިއެވެ. ޙުދު އޭނާވެސް ބޭނުންވާގޮތަކީ އެއީ ކަމަށް ވާތީއެވެ. ނަމަވެސް ދެވަނަ ސިކުންތުގައި އެ ހިނިތުންވުން ފަނޑުވީ ޝާޔާން މަތިން ހނދާންވުމުންނެވެ. ޔަލާ ދުވެފއި ސިޑިންް މައްޗައް އަރައިގެން ދިޔައީ ޝާޔާން އަށް އެ ޚަބަރުދޭންވެގެންއެވެ. ޝާޔާން އަކީ ޔަލާގެ އެންމެ ގާތް އެކުވެރިޔާއެވެ. ޔަލާ ގްރޭޑް 8 ގައި އުޅެނިކޮށްް ދިމާވި ކުއްޖެކެވެ.\nMe first dhw….. Salhi Ingey Mi part vx….. Waiting fr nxt\nVarah reethi mi part vx…. waiting for the nxt….\nVarah reethi.. When next part?\nމި ހިތުން މަޤާމޭ މި ދެނީ 5\nލޯބި3days ago\nފޮހެވޭނޭ ބާއޭ… 28\nލޯބި December 21, 2015\nޒަޚަމް (ބާބު 1)\nލޯބި January 10, 2014\nޤުރުބާން ވުމީ މިހިތުގެ އުފާ 1 ވަނަ ބައި\nހިތާމަ ބިރުވެރި އެހެނިހެން ދީނީ ލޯބި January 12, 2020\nލޯބި August 22, 2014


Noomadi ah badhalu dhinumakee dhuraalaa raavaigen kuri kameh: Muizzu\nނޫމަޑިއަށް ބަދަލު ދިނުމަކީ ދުރާލާ ރާވައިގެން ކުރި ކަމެއް: މުއިއްޒު\nހައުސިން މިނިސްޓަރު ޑރ. މުހައްމަދު މުއިއްޒު -- ފޮޓޯ: އަވަސް ފައިލް\nނޫމަޑި ރިސޯޓްސް އެންޑް ރެސިޑެންސަސްއާއެކު ވެފައިވާ ދެ އެއްބަސްވުން ސަރުކާރުން އުވާލުމުން ދައުލަތުގެ ފަރާތުން އެ ކުންފުންޏަކަށް ބަދަލު ދިނުމަކީ، މާ ކުރިން ފެށުނީއްރުސުރެން އެ އަމާޒަށް ދިއުމަށްޓަކައި ރޭވިގެން މަސައްކަތް ކޮށްގެން ކޮށްފައިވާ ކަމެއް ކަމަށް، އެ އެއްބަސްވުން އުވާލިއިރު ހައުސިން މިނިސްޓަރު ކަމުގައި ހުންނެވި ޑރ. މުހައްމަދު މުއިއްޒު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މާލިއްޔަތު ކޮމިޓީގެ މިއަދުގެ ބައްދަލުވުމުގައި ޑރ. މުއިއްޒު ވިދާޅުވީ ދައުލަތަށް ގެއްލުން ލިބޭނެ އެއްވެސް ބަޔާނެއް އެއްވެސް ޝަރީއަތަކަށް އޭނާ ދެއްވާފައި ނުވާނެ ކަމަށެވެ. އަދި ވިދާޅުވީ ނޫމަޑިއަށް ބަދަލު ދޭން ޖެހި ދައުލަތަށް ބޮޑު ގެއްލުމެއް ލިބުނީ އޭނާ ދިން ބަޔާނުގެ ސަބަބުންނެއް ނޫން ކަމަށެވެ.\nމުއިއްޒު ވިދާޅުވި ގޮތުގައި ކުރީގެ ސަރުކާރުގައި އަދި މިހާރުގެ ސަރުކާރުގައި ވެސް ހައުސިން މިނިސްޓްރީގައި އުޅުއްވި ބޭފުޅަކު ދައުލަތަށް ގެއްލުން ލިބޭ ގޮތަށް އަދި ނޫމަޑިއަށް ފައިދާވާނެ ގޮތަށް ބަޔާން ދީފައެވެ. ނޫމަޑިއަށް ބޮޑު ބަދަލެއް ދިނުމަކީ އެ ބޭފުޅަކު ގަސްދުގައި އެ އަމާޒަށް ގެންދަންވެގެން ކުރެއްވި މަސައްކަތުގެ ނަތީޖާ ކަމަށް ވިދާޅުވި އެވެ. ނަމަވެސް އެއީ ކޮން ބޭފުޅެއް ކަމެއް އޭނާ ހާމައެއް ނުކުރައްވަ އެވެ.\n"އޭރު ރައީސް ޔާމީންގެ ސަރުކާރުގައި ވެސް އަދި މި ސަރުކާރުގައި ވެސް މަސައްކަތް ކުރި ބޭފުޅަކު ވަނީ ކުރިން ރައީސް ޔާމީންގެ ސަރުކާރުގައި ނުދީ ހުރި ބަޔާންތަކެއް ފަހުން ދެއްވާފައި، މިއީ އައުޓް އޮފް ކޯޓުން ނޫމަޑިއަށް ބަދަލު ދިނުމުގެ އަމާޒުގައި މަސައްކަތް ކުރި ކަމުގެ އެއް ދަލީލު،" މުއިއްޒު ވިދާޅުވި އެވެ.\nސަރުކާރުން ބުނާ ގޮތުގައި އާބިޓްރޭޝަންގެ ބޭރުން ސެޓަލްމަންޓް އެއްބަސްވުމެއް ހަދައި ނޫމަޑިއަށް ބަދަލު ނުދީ، އާބިޓްރޭޝަން ކުރިއަށް ގެންދިޔަނަމަ، ސަރުކާރަށް ގާތްގަނޑަށް 200 މިލިއަން ޑޮލަރު ބަދަލުގެ ގޮތުގައި ދޭން ޖެހިދާނެ އެވެ. އެ ގޮތުން ދަލޭންޑްސްގެ ދަ ހޭގްގައި ހުންނަ ޕާމަނަންޓް ކޯޓް އޮފް އާބިޓްރޭޝަނަށް ނޫމަޑިން ހުށަހެޅީ ބަދަލު ގޮތުގައި 155 މިލިއަން ޑޮލަރާއި އާބިޓްރޭޝަނާ ގުޅޭ ހަރަދުތައް ހޯދުމަށެވެ.\nނަމަވެސް މުއިއްޒު ވިދާޅުވީ އާބިޓްރޭޝަން މައްސަލަ ސަރުކާރަށް ކާމިޔާބު ކުރެވޭނެ ކަމަށެވެ. އެ ގޮތުން އާބިޓްރޭޝަނާއެކު ކުރިއަށް ދިޔަނަމަ ސަރުކާރަށް ދޭން ޖެހޭނީ 55 މިލިއަން ޑޮލަރަށް ވުރެ މާ ކުޑަ އަަދަދެއް ކަމަށް އޭނާ ވިދާޅުވި އެވެ. އަދި ވިދާޅުވީ އާބިޓްރޭޝަނަށް ބޮޑު އަދަދެއް ހުށަހެޅީ ވެސް އޭގެ ބޭރުން ބަދަލު ހޯދަންވެގެން ކުރި ކަމެއް ކަމަށެވެ.\nއެ ގޮތުން މުއިއްޒު ވަނީ އާބިޓްރޭޝަން މައްސަލަ ކުރިއަށް ނުގެންގޮސް އޭގެ ބޭރުން ބަދަލުގެ ގޮތުގައި 55 މިލިއަން ޑޮލަރު ލިބޭ ގޮތަށް ނޫމަޑިން ސަރުކާރާއެކު ސެޓަލްމަންޓް އެއްބަސްވުމެއްގައި ސޮއިކުރި ސަބަބާ މެދު ވެސް ސުވާލު އުފައްދައިފަ އެވެ.\n"ސަރުކާރު ކޮޅުން އެބަ ބުނޭ މި އާބިޓްރޭޝަން މައްސަލަ ނިމުނީމަ ނޫމަޑިއަށް ދޭން ޖެހޭނީ 155 މިލިއަން ނޫނީ 200 މިލިއަން ޑޮލަރޭ، ދެން ކީއްވެގެންތޯ ނޫމަޑިން އެ ގޮތަށް ޕުޝް ނުކުރީ، އޭގެ ތިންބައިކުޅަ އެއްބައި ލިބޭ ގޮތަށް ހަމަ އެއްބަސްވޭތޯ، އެ ކަމަށް ވިސްނިޔަސް އެބަ އެނގޭ އެއީ ތާކުން ތާކު ޖެހޭ ވާހަކައެއް ނޫން ކަން،" މުއިއްޒު ވިދާޅުވި އެވެ.\nކޮމިޓީގައި މެންބަރުން ކުރެއްވި ބައެއް ސުވާލުތަކަށް މުއިއްޒު ސީދާ ޖަވާބެއް ނުދެއްވަ އެވެ. އެ ގޮތުން އާބިޓްރޭޝަނަށް ބަޔާން ދިނީ ނޫމަޑީގެ ހެކިވެރިއެއްގެ ގޮތުގައި ހުށަހެޅުމުންތޯ މެންބަރުން ސުވާލު ކުރުމުން އޭނާ ޖަވާބު ދެއްވީ ބަޔާން ދިނީ އޭނާއާ ދޮގު ތުހުމަތުތަކެއްކޮށް ބޭފުޅަކު ބަޔާން ދިނުމުން ކަމަށެވެ.\nމެންބަރުން ތަކުރާރުކޮށް އެ ސުވާލު ކުރެއްވުމުން ވެސް އާބިޓްރޭޝަނަށް ބަޔާން ދިނީ ކޮން ފަރާތެއްގެ ހެކިވެރިއްގެ ގޮތުގައި ކަމެއް މުއިއްޒު ވިދާޅެއް ނުވެ އެވެ. އޭގައި އޭނާ އިތުރުފުޅެއް ހެއްދެވިތޯ ކޮމިޓީން ބެލުމަށް ދާންދޫ ދާއިރާގެ މެންބަރު ޔައުގޫބް އަބްދުﷲ ހުށަހެޅުއްވި އެވެ. އެކަމަކު ކޮމިޓީގެ ކޯރަމް ހަމަނުވީމަ އެއަށް ވޯޓަކަށް ނާހަ އެވެ.


Column: Trump ge baghaavaathun dhivehinna bodu filaavalhe! – adduLIVE\nކޮލަމް: ޓްރަމްޕުގެ ބަޣާވާތުން ދިވެހީންނަށް ބޮޑު ފިލާވަޅެއް!\n1 Jan 20, 2021, 09:37 އައި އެލް\nމިއަދު ދައްކާން މިއުޅެނީ ވަރަށް އެހެންކަހަލަ ވާހަކައެކެވެ. ބަޣާވާތުގެ ވާހަކައެވެ. އެމެރިކާގެ ރައީސް ޑޮނަލްޑް ޓްރަމްޕާއި އޭނާގެ ސަޕޯޓަރުން މިމަހު ހަވަނަދުވަހު ހިންގާން އުޅުނު ބަޣާވާތުން ދިވެހީން ލިބިގަންނަންވީ ފިލާވަޅުގެ ވާހަކައެވެ. އެމެރިކާގައި6ޖެނުއަރީ 2021 ގައި ހިންގި ހަމަނުޖެހުމާއި ދިވެހިރާއްޖޭގައި 8 ފެބްރުއަރީ 2012 ގައި ހިންގި ހަމަނުޖެހުންތައް އެއްގޮތް ކަމުގެ ވާހަކައެވެ. ރައީސް ޓްރަމްޕު އުޅުއްވީ ބަޣާވާތެއް ކުރައްވަން ކަމަށް ރައީސް ނަޝީދުވެސް ވިދާޅުވިއެވެ. އެހެންވީމާ އެއީ ބަޣާވާތެއްކަމަށް ނިންމަމާ ބަހީއެވެ. ނަޝީދު އެކަންޏެއް ނޫނެވެ. ދުނިޔޭގެ ހުރިހާ ގައުމެއްގެ ރައުޔުގައިވެސް އެއީ ބަޣާވާތެކެވެ.\nރައްޔިތުން ގޮތެއް ނިންމީމާ އެގޮތް ގަބޫލުނުކޮށް ކޯޓުތަކަށް ގޮންޖަހަމުން، ތަންތަނުގައި ހުޅުޖަހަމުން، ގާނޫނުހަދާ މަޖިލީހުގެ އިމާރާތުގެ ތެރެޔަށް ވަދެ މަޖިލީހުގެ ޖަލްސާ ހުއްޓުވައި އިންތިޚާބުގެ ނަތީޖާ ސައްހަނޫންކަމަށް ނިންމަން މަޖުބޫރު ކުރުމަކީ ބަޣާވާތްކުރުމެވެ. އެނޫންގޮތަކަށް ބެލޭނޭ ޖާގައެއްނެތެވެ. ހަމައެއްވެސް ނެތެވެ. އެކަމަކުވެސް އެއީ ބަޣާވާތެއް ނޫންކަމަށް ގަބޫލުކުރާ އެތައް މިލިޔަން ބަޔަކު އެބަތިއްބެވެ. އެއީ ރައީސް ޓްރަމްޕުގެ ސަޕޯޓަރުންނެވެ. ބަޣާވާތް ހިންގި މީހުންނާއި އެމީހުންނަށް ތާއީދުކުރާ މީހުންނެވެ. އެވެރީންގެ ނަޒަރުގައި އެއީ ގައުމީ ޖިހާދެކެވެ. ގައުމުގެ ސަލާމަތާއި ކަރާމާތަށްޓަކައި ކުރުން ލާޒިމުކަމެކެވެ. އަދާކުރީ ގައުމީ ވާޖިބެކެވެ. ޑިމޮކްރަސީގެ ހައްގުގައެވެ.\nމައްސަލައިގެ ފެށުމަކީ އެމެރިކާގައި ނޮވެމްބަރު ތިންވަނަ ދުވަހު ބޭއްވި އިންތިޚާބެވެ. އެ އިންތިޚާބުގައި ބޮޑުތަނުން ރައީސް ޓްރަމްޕު ބަލިވީއެވެ. ބަލި ގަބޫލުކުރާކަށް ޓްރަމްޕު ބޭނުމެއްނުވިއެވެ. ދެން ދައްކާންފެށީ އޮޅުވާލި ވޯޓާއި މަކަރު ހެދި އިންތިޚާބުގެ ވާހަކައެވެ. ކުރުނުކޮށް ދައްކަނީ އެވާހަކައެވެ. ކޯޓުތަކުންނާއި އިންތިޚާބާއިބެހޭ ވެރީންނާއި ގައުމުގެ ބަންޑާރަނާއިބާއި ސްޓޭޓްތަކުގެ ގަވަރުނަރުންނާއި މިހެންގޮސް ހުރިހާ މުވައްސަސާތަކުންވެސް ބުންޏެވެ. ތިޔައީ ދޮގެކެވެ. ވޯޓު އޮޅުވައެއް ނުލައެވެ. ވޯޓު ބަރާބަރެވެ. އިންތިޚާބު ވަރަށް އިންސާފުވެރިއެވެ. އެކަމަކުވެސް ޓްރަމްޕުގެ ސަޕޯޓަރުންނަށް މިވާހަކަ ގަބޫލެއް ނުކުރެވުނެވެ.\nޓްރަމްޕުގެ ސަަޕޯޓަރުން ގަބޫލުކުރާގޮތުގައި ސުޕްރީމް ކޯޓުންވެސް ހެދީ ދޮގެވެ. ބަންޑާރަނާއިބުވެސް ހެދީ ދޮގެވެ. އެންމެންވެސް ހަދަނީ ދޮގެވެ. ތެދުހަދަނީ ޓްރަމްޕު އެކަންޏެވެ. އެހެންވީމާ ގައުމާއި ޑިމޮކްރަސީގެ ހައްގުގައި ރައީސް ޓްރަމްޕުގެ އިލްތިމާސަށް އިޖާބަދިނުމަށްޓަކައި އެއްވީއެވެ. ގާނޫންހަދާ މަޖިލީހުގެ އިމާރާތްވެސް ހިފީއެވެ. ޓްރަމްޕަކީ ދޮގުވެރިއެއްކަން އެނގޭއިރުވެސް ސަޕޯޓަރުންގެ ވިސްނުމުގައި އެނޫނީ ތެދުވެރިޔަކު ނެތެވެ. ދެންތިބީ ޚާއިނުންނެވެ. މިދައްކަނީ އެމެރިކާގެ ވާހަކައެވެ. އެންމެ ކުރިއަރާފައިވާ ގައުމުގެ ވާހަކައެވެ. އެންމެ ހޭލުންތެރި ތޫނުފިލި ރައްޔިތުން ތިބި ގައުމުގެ ވާހަކައެވެ. ދުނިޔޭގެ އެންމެ ތަނަވަސް އެންމެ ބާރުގަދަ ގައުމުގެ ވާހަކައެވެ.\nޓްރަމްޕުގެ ބަސް ގަބޫލުކޮށް އޭނާއަށް އީމާންވެގެންތިބި އެންމެންނަކީ ނުކިޔަވާ ޖާހިލުންނެއްވެސް ނޫނެވެ. ސަހަރުތަކުގެ މޭޔަރުކަމާއި ސްޓޭޓްތަކުގެ ގަވަރުނަރުކަން ކޮށްފައިތިބި މީހުން ހިމެނުނެވެ. ސިފައިންގެ ތެރޭގައި އުޅެފައިތިބި މީހުންނާއި އެކިއެކި ކުޅިވަރުގައި ރަންމެޑެލް ހާސިލްކޮށް އެމެރިކާއަށް ރީތިނަން ހޯދާދީފައިވާ ގައުމީ ބަތޮލުންވެސް ހިމެނުނެވެ. ރޫޑީ ޖިއުލިއާނީ ފަދަ ފުންނާބުއުސް ތޫނުފިލި ކުޅަދާނަ ލޯޔަރުންވެސް ހިމެނުނެވެ. އަދިކިޔެެއްތަ ގާނޫނުހަދާ މަޖިލީހުގައި މިހާރުވެސް ތިބި ބައެއް މެންބަރުން ހިމެނުނެވެ. މިއެންމެންވެސް އެތިބީ ޓްރަމްޕުގެ ފަހަތުގައި އޭނާ އެންގި ކޮންމެ ކަމެއް ކުރާން ތައްޔާރަށެވެ. ނާއިބުރައީސް މައިކް ޕެންސް ދަންޖައްސައި ސްޕްރީމްކޯޓު އަންދައި މަޖިލީސްކުރާ އިމާރާތް މުގުރައިލަންވެސް ތައްޔާރަށެވެ.\nމިފެންވަރުގެ މީހުން ޓްރަމްޕުގެ މަޅީގައި ޖެހުނުކަމީވެސް އަޖައިބެކެވެ. ޓްރަމްޕު ހަދަނީ ދޮގުކަން މޭރުންނުވާވަރުގެ ބަޔަކީއެއް ނޫނެވެ. މޮޅު މީހުންނެވެ. އެކަމަކު އެތިބީ ކަނުވެ ބީރުވެސްވެފައެވެ. ބަލަން ބޭނުންވަނީ އެއް މަންޒަރެވެ. އަޑުއަހަން ބޭނުންވަނީ އެއްވާހަކައެވެ. އެވާހަކަ ދައްކަނީ އަދި އެމަންޒަރު ދައްކަނީ ޓްރަމްޕެވެ. ރުހެވޭ ޒާތުގެ ވާހަކައެއް ގަބޫލުކުރަން ފަސޭހަވެސްވާނެތާއެވެ. އެހެންވީމާ އީމާންވެވެނީއެވެ. އަންނާށޭ އަންނާށޭ، އަރައިގަންނާށޭ އެންގީމާ ލައްބައޭ ލައްބައޭ ކިޔައިފައި ސަޕޯޓަރުން އެތިބީ ތަޅައިމަރައި ލޭވެސް އޮހޮރުވައި ބަޣާވާތްކޮށްގެންނެވެ. އެމެރިކާގެ ހާލަކީ މިއީކަމަށް ވަންޏާ ދެން ދިވެހިރާއްޖެ ކަހަލަ ތަންތަނުގެ ހާލަތު އޮންނާނީ ކިހިނަކުން ބާވައެވެ.\nއެމެރިކާގެ ރައީސް ނުކުމެ ތިމަންނާ ބައްޔެއް ނުވެޔޭ ވޯޓު ވަގަށް ނެގީއޭ ކަލޭމެން އައިސް އިންސާފު ގާއިމުކުރާށޭ އަންގައިގެން ބަޔަކު ބަޣާވާތްކުރިއްޔާ ދިވެހިރާއްޖެ ކަހަލަ ތަނެއްގައި އެވަރުގެ މީހަކަށް މިކަހަލަ ޑްރާމާއެއް ކުޅެން މާފަސޭހަވެސްވާނެއެވެ. ދެހާސްބާރައިގެ ފެބްރުއަރީ ހަތެއް އަށެއްގައި ފެނިގެންދިޔައީ އެމަންޒަރެވެ. ގައުމަށް އެންމެ ހެޔޮގޮތަކީ ތިމަންނާ އިސްތިއުފާ ދިނުމޭ އެހެންވީމާ އިސްތިއުފާދީފީމޭ ރައީސް ނަޝީދު ވިދާޅުވީ ލައިވްކޮށް ޓީވީގައި އެންމެންގެ ކުރިމަތީގައެވެ. އަނެއްދުވަހަށް އެރިއިރާއެކު ވިދާޅުވިއެވެ. ތިމަންނާ އެހެން ބުނިންހެއްޔެވެ. އެކަމަކުވެސް މިއީ ހަރާން ބަޣާވާތެކެވެ. ޖެއްސީ ބަޑިއެވެ. ވީމާ ރައްޔިތުން ނުކުމެ އިންސާފު ގާއިމުކުރާށެވެ. މިކަން ހުއްޓުވައިދޭށެވެ.\nއިރުތަކެއްނުވެ ބަޔަކު ނުކުމެ ކޯޓުތަކާއި ފުލުހުންގެ މަރުކަޒުތަކުގައި ހުޅުޖަހައިފިއެވެ. އެމީހުންގެ ނަޒަރުގައި ޑިމޮކްރަސީއާއި ގައުމުގެ ހައްގުގައި ވިދާޅުވެގެންނެވެ. މިރާއްޖެއަށް ކޮމަންވެލްތުގެ ފަރާތުން ޓީމެއް ފޮނުވައިގެން ހާވައިބަލައި ތަހުގީގުކޮށް ބަލަގަ އެއީ ބަޣާވާތެއް ނޫނޭ ބުނެ ރިޕޯޓު ނެރުނީމާވެސް ގަބޫލުކުރުމެއްނެތެވެ. ވެރިކަން ބަދަލުވެގެން ނުވާނޭ ކަމަށް އަދި ދެމެހެއްޓިފައި އޮންނަންވާނޭ ކަމަށް ގަބޫލުކުރަން ބޭނުންވާ މީހުންނަށް ފަސޭހަވާނީވެސް އެގޮތެވެ. އެއީ ޓްރަމްޕުގެ ސަޕޯޓަރުންނަށްވެސް ގަބޫލުކުރަން ފަސޭހަވި ގޮތެވެ. ކޯޓުން ބުނިބަސް ގަބޫލުނުކުރެވުނީ އެހެންވެއެވެ. ކޮމަންވެލްތުން ބުނިބަސް ދިވެހީންނަށްވެސް ގަބޫލުނުކުރެވުނު ފަދައިންނެވެ.


Tiktok India gai manaakoffi | Mihaaru\nޓިކްޓޮކާ އެކު ޗައިނާގެ 59 އެޕެއް އިންޑިއާގައި މަނާކޮށްފި\n29 ޖޫން 2020 - 21:42 17 comments\nއިންޑިއާ އާއި ޗައިނާއާ ދެމެދު ހޫނުވަމުންދާ ސިޔާސީ ކޯޅުންތަކާ ގުޅިގެން ޗައިނާގެ އުފެއްދުންތައް ބޮއިކޮޓްކުރަން ގޮވާލައި ކެމްޕޭންތަކެއް ވެސް ކުރަމުން ދަނިކޮށް އިންޑިއާގައި މަގުބޫލު ޓިކްޓޮކާ އެކު ޗައިނާގެ 59 އެޕެއް އިންޑިއާއިން މަނާކޮށްފި އެވެ.\nމިކަމާ ބެހޭ ގޮތުން އިންޑިއާގެ އިލެކްޓްރޯނިކްސް އެންޑް ޓެކްނޮލޮޖީ މިނިސްޓްރީން ނެރުނު ބަޔާނެއްގައި ބުނީ ޗައިނާގެ އެޕްތައް މަނާކުރީ އެ އެއްޗެހީގެ ސަބަބުން އެ ގައުމުގެ ސަލާމަތަށް ވެސް ނުރައްކާވެދާނެކަމުގެ ބިރު އޮތުމުން ކަމަށެވެ. އެގޮތުން ޗައިނާގެ އެެޕްތަކާ ގުޅޭ ގޮތުން ހޯމް އެފެއާޒް މިނިސްޓްރީ އާއި އިންޑިއަން ސައިބަ ކްރައިމް ކޯޑިނޭޝަން ސެންޓަރުން ވެސް ކަންބޮޑުވުން ފާޅުކޮށްފައިވާ ކަމަށް ބުންޏެވެ.\nމިނިސްޓްރީން ބުނި ގޮތުގައި ޗައިނާގެ އެޕްތަކުގެ ސަބަބުން އާންމުންގެ ޒާތީ މައުލޫމާތުތައް ވެސް ނުރައްކަލަށް ހުށަހެޅުމުގެ ބިރު އޮތުމުން މި ފިޔަވަޅު އަޅަން ނިންމީ މިއީ ރައްޔިތުންގެ މަސްލަހަތާ ވަރަށް ބޮޑަށް ގުޅިފައިވާ ކަމަކަށްވާތީ ކަމަށް ބުންޏެވެ.\nޓިކްޓޮކްގެ އިތުރުން އިންޑިއާގައި މަނާކުރި ޗައިނާގެ އެޕްތަކުގެ ތެރޭގައި ވީ މީޓް، ސުވީޓް ސެލްފީ، ވީޗެޓް، ޝެއައިޓް، ލައިކީ ވެއިބޯ އަދި ސެލްފީ ސިޓީ ފަދަ އެތައް އެޕެއް ހިމެނެ އެވެ.\nޓިކްޓޮކަކީ އިންޑިއާގައި ބޮޑު އޯޑިއަންސެއް އޮންނަ އަދި އެ އެޕްގެ ޒަރީރާ އިން މާލީ މަންފާ ވެސް ހޯދާ ގިނަ ޒުވާނުންތަކެއް އުޅޭ ގައުމެކެވެ. މީގެ އިތުރުން އިންޑިއާގެ ފިލްމީ ތަރިންގެ ތެރޭގައި ވެސް ޓިކްޓޮކަކީ ވަރަށް މަގުބޫލު އެޕެކެވެ.\nއެ އެޕް އިންޑިއާގައި މަނާކުރުމާ ގުޅިގެން ވަރަށް ގިނަ ބަޔަކު މިހާރު ދަނީ ސޯޝަލް މީޑިއާގައި އެކި ކަހަލަ ޝުއޫރުތައް ވެސް ފާޅުކުރަމުންނެވެ.\nއެކަމަކު މިއީ ޓިކްޓޮކަށް އިންޑިއާ އިން ފިޔަަވަޅު އެޅި ފުރަތަމަ ފަހަރެއް ނޫނެވެ. މިދިޔަ އަހަރުގެ ކުރީކޮޅު ވެސް އެ އެޕް އިންޑިއާގައި މަނާކުރި އެވެ. އެ ފަހަރު ޓިކްޓޮކް މަނާކުރީ އިޖުތިމާއީ މިންގަނޑުތަކަށް ނުފެތޭ އަދި އެ އެޕުން ޖިންސީ ކަންކަމަށް ހިތްވަރު ލިބޭ ބުނެ އެވެ. ނަމަވެސް އަލުން ހުއްދަ ދިނީ އެފަދަ ކޮންޓެންޓްތައް ފިލްޓާކޮށްފައި ނޫނީ ޓިކްޓޮކަށް ނުލެވޭކަން ކަށަވަރު ކުރަން ފިޔަވަޅުތަކެއް އަޅަން ޝަރުތުކޮށްފަ އެވެ.\nIndia gai tiktok ah alun huhdha dheefi\nޗައިނާގެ ގިނަ އަދަދެއްގެ އެޕްތައް މަނާކޮށް، އެ ގައުމުގެ އުފެއްދުންތައް ބޮއިކޮޓްކުރަން އިންޑިއާގައި ގޮވާލާން ފަށާފައި ވަނީ ދެ ގައުމުގެ ބޯޑަރު ހިއްސާކުރާ ލަޑާކް ސަރަހައްދުގައި ޗައިނާ އިން އަސްކަރީ މަރުކަޒުތަކެއް ގާއިމުކުރާ އިރު، ގަވްލާން ސަރަހައްދުން އިންޑިއާގެ ބިމުގެ ތެރެއަށް ޗައިނާ އިން ވަދެފައިވާ ކަމަށް އިންޑިއާ އިން ތުހުމަތުކޮށް މައްސަލަ ހޫނުވެފައި ވަނިކޮށެވެ.\nމިކަމާ ގުޅިގެން ދެ ގައުމުގެ ސިފައިންގެ މެދުގައި ކުރިމަތިލުންތަކެއް ހިނގައި، ދެ ގައުމުގެ ސިފައިންގެ އޮފިސަރުންތަކެއް ޗެސް މަރުވެފައިވެ އެވެ. ސިޔާސީ ގޮތުން އަބަދު ވެސް ކޮންމެވެސް ކޯޅުންގަނޑެއްގެ ތެރޭގައި އުޅޭ އިންޑި އާއި ޗައިނާ އަކީ ދުނިޔޭގެ އެންމެ އާބާދީ ވެސް ބޮޑު ގެ ދެ ގައުމެވެ. އަދި މިއީ ދެކުނު އޭޝީއާގެ އެންމެ ވަރުގަދަ ގައުމުތަކެވެ.\nChina ge uffedhuthakaa dhekolhu campeyneh India gai\nއިތުރު ލިޔުންތައް އިންޑިއާ ޗައިނާ ސޯޝަލް މީޑިއާ ނަރެންދުރާ މޯދީ\nއިންޑިއާގައި ޓިކްޓޮކް މަނާކުރުމުން ގެއްލުން ބިލިއަނުން\nޗައިނާ ބޯޑަރަށް މޯދީ ކުއްލި ޒިޔާރަތެއް ކުރައްވައިފި


"އައިއޯއެސް 12 މޮބައިލް އޮޕަރޭޓިން ސިސްޓަމް" އައިފޯނަށް އަޅައި ބޭނުންކުރަން ފެށުމުން ވަނީ މައްސަލަތަކެއް ހުރިކަން ފާހަގަކުރެވިފަ އެވެ. އޭގެ ތެރޭގައި އައިމެސެޖްގައި ވެސް މައްސަލަ އުޅޭކަން ވަނީ އެނގިފަ އެވެ.\nއެޕަލްގެ ވަޔަލެސް ޗާޖަރު އަދިވެސް ލަސްވެދާނެ\nއެޕަލް އިން "އެއާޕަވާ" ވަޔަލެސް ޗާޖަރެއް ނެރޭނެ ކަމަށް ބުނި ފަހުން ނުވަ މަސް ވެއްޖެ އެވެ. އަދިވެސް އޮތީ ނެރުމުގެ މަރުހަލާގަ އެވެ. ދުނިޔޭގެ އަލީގައި ޖެހޭނެ ދުވަހެއް އެކަކަށް ވެސް ނޭނގެ އެވެ. އެނގޭހާ ވެސް އެއްޗަކީ، އަދިވެސް ލަސްވެދާނެ ކަމެވެ.\nއައިފޯން ހެކް ނުކުރެވޭ ގޮތް ހަދަން އާ ފީޗާއެއް\nއައިއޯއެސް އަށް އިތުރުކުރާ ސެކިޔުރިޓީ ފީޗާއަކުން ލައިޓްނިން ޕޯޓް ބަންދުކުރާނެ ކަމަށް ބުނެ ވާހަކަދެކެވޭތާ ދުވަސްތަކެއް ވެއްޖެ އެވެ. އެޕަލް އިން މިކަމާ ގުޅޭ ގޮތުން ކުރިން އެއްޗެއް ނުބުނި ނަމަވެސް، މިހާރު ވަނީ މައުލޫމާތުދީފަ އެވެ. އެޕަލްގެ ބޭނުމަކީ، އައިފޯނަކީ އެއްގޮތަކަށް ވެސް ހެކްނުކުރެވޭ ޑިވައިސްއަކަށް ހެދުމަށް ގްރޭކީ...\nކްރިޕްޓޯކަރަންސީ މައިނިން އެޕްތައް މަނާކޮށްފި


Ibu ge amaazu: Neykurendhoo ge bodu kandoofaa himaayaikoh faidhaa hoadhumah\nއިބޫގެ އަމާޒު: ނޭކުރެންދޫގެ ކަނޑޫފާ ހިމާޔަތްކޮށް ފައިދާ ހޯދުން\nނޭކުރެންދޫއިން: ނާޒިމް ހަސަން\nއިބޫ ނޭކުރެންދޫއަށް ވަޑައިގެންނެވުމުން އެ ރަށު ރައްޔިތުން މަރުހަބާ ދަންނަވަނީ - ނާޒިމް ހަސަން | އަވަސް\nއޭޝިޔާގައި އޮތް ތިންވަނައަށް އެންމެ ބޮޑު ކަނޑޫފާ ކަމަށްވާ ހދ. ނޭކުރެންދޫގެ ކަނޑޫފާ ހިމާޔަތްކޮށް އެތަނުން ފައިދާ ހޯދޭނެ ގޮތް ހައްދަވައިދެއްވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު ވިދާޅުވެއްޖެ އެވެ.\nއެއްހާހެއްހާ މީހުންގެ ރަޖިސްޓްރީއެއް އޮންނަ ނޭކުރެންދޫ ބޮޑު ސަރަހައްދެއްގައި ކަނޑޫފާ ހެދިފައިވާއިރު އެއީ ދުނިޔޭގެ ނިސްބަތުން ބަލާއިރު 10 ވަނަގައިވާ ކަނޑޫފާ އެވެ. އެ ކަނޑޫފާއަކީ މިހާރު ހިމާޔަތްކޮށްގެން ބެލެހެއްޓެމުންދާ ތަނެއް ނޫނެވެ. އަދި އެތަނުން ރަށަށް ލިބޭ ފައިދާއެއް ވެސް ނޯވެ އެވެ. އެ ރަށު މީހުން ކަނޑޫ ކަޑައިގެެން އާންމުކޮށް ކާން ބޭނުން ކުރެ އެވެ. އެއީ ސިއްހަތަށް ވަރަށް ފައިދާ ހުރި އެއްޗެކެވެ.\nކަނޑޫފާއާ ގުޅޭ ގޮތުން އެ ރަށުގައި ހުންނަވާ ވާހަކަ ދައްކަވަމުން އިބޫ ވިދާޅުވީ، އެމްޑީޕީގެ ސަރުކާރުގައި ނޭކުރެންދޫގައި ގެސްޓް ހައުސް ތައާރަފްކުރަން ދިރާސާ ހެދި ރަށެއް ކަމަށާއި އެ ސިޔާސަތުގެ ދަށުން 20 ވަނަ ރަށެއްގެ ގޮތުގައި ނޭކުރެންދޫ ކަނޑައެޅުން ކަމަށެވެ. ނަމަވެސް ދައުރު ހަމަނުވަނީސް ވެރިކަން ބަދަލުވުމާ ގުޅިގެން އެކަން ހުއްޓިގެން ދިޔައީ ކަމަށެވެ.\nއިބޫ ވިދާޅުވީ، ގެސްޓް ހައުސް ތައާރަފްކޮށްގެން ކަނޑޫފާ ހިމާޔަތްކޮށް އެތަނުން ފައިދާ ހޯދާނެ ކަމަށެވެ. އެކަން އޭނާގެ ސަރުކާރެއްގައި ކުރައްވާނެ ކަމަށް ވެސް ވައުދުވެވަޑައިގަތެވެ. އޭގެއިތުރުން ގެސްޓް ހައުސްގެ ވިޔަފާރިއާއެކު ރަށަށް ވަޒީފާތައް އިތުރުވެގެންދާނެކަން ވެސް އިބޫ ފާހަގަކުރެއްވި އެވެ.\nވަޑިން ގިނަ ނޭކުރެންދޫގައި އިބޫ ވަނީ ވަޑިން ތަމްރީނު ކުރެވޭނެ ގޮތްތައް އެ ރަށުގައި ގާއިމް ކުރައްވާނެ ކަމަށް ވެސް ވައުދުވެވަަޑައިގެންފަ އެވެ. އިބޫ ވިދާޅުވީ އޭނާ ކޮށްދެއްވަން ބޭނުންވާ ކަންކަން ކުރެވޭނީ އަންނަ ރިޔާސީ އިންތިހާބުގައި އިދިކޮޅަށް ވޯޓުދީ އިންތިހާބު ކާމިޔާބުކޮށްދީގެން ކަމަށެވެ. އެހެންވެ އެކަން ރައްޔިތުން ކޮށްދިނުމަށް އެދިވަޑައިގަތެވެ.\n"މިއީ އެކީގަ ނުކުމެ މަސައްކަތް ކުރަންވީ ފަހަރު، އަގްލަބިއްޔަތު ލިބޭނެ ކަމުގެ ޔަގީންކަން އޮތް ވާހަކަ ދައްކަވަން، 23 ސެޕްޓެމްބަރު ވެގެން ދާނީ ތިޔަބޭފުޅުންގެ އުއްމީދުތަކަށް އަމަލީ ސިފަ ޖެހުމުގެ ފެށުން ކަމަށް، އުއްމީދުތައް ހާސިލްކުރަން ފަސް ނުޖެހި އަޅުގަނޑުމެން އެކީގަ ތިބޭނެ ވާހަކަ ދަންނަވަން،" އިބޫ ވިދާޅުވި އެވެ.\nއިބޫ ވަނީ އެ ރަށުގެ ރައްޔިތެއް ކަމަށްވާ ކުރީގެ ރައީސް މައުމޫން އަބްދުލްގައްޔޫމްގެ ސެކެރެޓްރީ ނަޖުމާއަށް މި ސަރުކާރުން އަނިޔާ\nދެމުންދާކަން ފާހަގަކުރައްވައި އޭނާއަށް ހިތްވަރު ދެއްވާފަ އެވެ. ނަޖުމާއަކީ އެކެއް ފެބުރުއަރީގެ އަމުރަށްފަހު ހައްޔަރުކޮށް ގޭބަންދުކޮށްފައިވާ މީހެކެވެ.


IB dhekky hageegatheh neih dhogu vaahaka thakeh, aburuge dhauvaa kuraanan: MP Abdhulla – adduLIVE\nއައިބީއާ ދެކޮޅަށް އަބުރުގެ ދައުވާ ކުރާނަން: އަބުޅޯ\n1 Aug 08, 2018, 12:26 ލިޔުނީ އަހުމަދު ނަސޫހް\nތިނަދޫ ދެކުނު ދާއިރާގެ މެމްބަރ އަބްދުﷲ އަހްމަދު، ފޮޓޯ: ސަން\nރައްޔިތުންގެ މަޖިލީހުގެ ފޭދޫ ދާއިރާގެ މެމްބަރު އިބްރާހިމް ދީދީ މިދިޔަ ހޯމަ ދުވަހުގެ ރޭ ޓީވީ ޕްރޮގްރާމެއްގައި ތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދުގެ އަބުރަށް އަރައިގަނެފައިވާ ކަމަށް ބުނެ އައިބީ އާ ދެކޮޅަށް އަބުރުގެ ދައުވާ ކުރުމަށް އަބުޅޯ ނިންމައިފިއެވެ.\nއަބުޅޯ މިއަދު ކުރެއްވި ޓުވީޓެއްގައި ވިދާޅުވެފައިވަނީ އަމިއްލަ މަސްލަހަތަށް ޓަކައި އަނެކުންގެ އަބުތު ކަތިނުލުމަށް މެމްބަރު އައިބީ އަށް ގޮވާލާ ކަމަށެވެ. އަދި ރައީސް ޔާމީން މެމްބަރު އައިބީ އަށް އިތުބާރު ނުކުރުމަކީ އޭނާގެ ކުށެއް ނޫން ކަމަށާއި މިހާރު ތިހުންނެވި ގާނޫނީ ކުށެއް ކުރައްވައިގެން ކަމަށް ވެސް މެމްބަރު އަބްދުﷲ ވިދާޅުވެފައިވެއެވެ.\nއަދި އައިބީ ކޮށްފައިވާ ތުހުމަތު ތަކަކީ އެއްވެސް ހަގީގަތެއް އޭގައި އެކުލެވޭ ތުހުމަތުތަކެއް ނޫން ކަމަށާއި އޭގެ ސަބަބުން ލިބުނު ގެއްލުމުގެ ބަދަލު ހޯދަން އަބުރުގެ ދައުވާ އައިބީ އާ ދެކޮޅަށް ކުރުމަށް ނިންމާފައިވާ ކަމަށް މެމްބަރު އަބްދުﷲ ވިދާޅުވިއެވެ.\nއައިބީ ވަނީ ޓީވީ ޕްރޮގްރާމެއްގައި ވާހަކަ ދައްކަވަމުން، ތިނަދޫ އަށް ނިސްބަތްވާ ދެމެމްބަރުން ކަމަށްވާ އަބްދުﷲ އަހުމަދާއި މެމްބަރު ސައުދުﷲ ހިލްމީ ޕީޕީއެމުން އިދިކޮޅު ފަރާތްތަކާއި ގުޅިވަޑައިގަތީ ސީދާ ރިޝްވަތަށް ކަމަށް ވިދާޅުވެފައެވެ. އަދި މިއަދު އެމެމްބަރުން ތިނަދޫ އަށް ކަމެއް ނުކޮށްދޭތީ ބަދަލުވީ ކަމަށް ވިދާޅުވިޔަސް އެއީ ދޮގެއް ކަމަށް އައިބީ ވިދާޅުވިއެވެ.\n"ހަމަ ހަގީގަތުގައި، ތެދު ތެދަށް ދަންނަވާނަމަ، އަޅުގަނޑަކީ ވެސް މިކަން ދެނަހުރި މީހެއް. ހަމަ ރިޝްވަތުގެ ލާރި ޕީޕީއެމްގެ މެންބަރުންނަށާއި އަދި މަޖިލިސް ތެރެއަށާ އެކިއެކި ދިމަ ދިމާލަށް .އިދިކޮޅު ފަރާތްތަކުން ހަމަ ރިޝްވަތުގެ ލާރި އެކިގޮތްގޮތުން ހުށަހަޅައިގެން އެ ލާރި ހިފައިގެން ދިޔަ ބޭފުޅުން އެއީ." މެންބަރު އަބުޅޯ އާއި ސައުދުﷲ އިދިކޮޅު ފަރާތްތަކާއި ގުޅުނީ ރިޝްވަތުގެ ފައިސާ ނަންގަވައިގެން ކަމަށް ތުހުމަތު ކުރައްވައި އިބްރާހިމްދީދީ ވިދާޅުވިއެވެ.\nދައުވާ ކުރާނެ ކަން މެމްބަރު އަބުޅޯ ހާމަކޮށްފައިވާއިރު އަދި މެމްބަރު އައިބީ އެކަމާ ގުޅޭގޮތުން އެއްވެސް އެއްޗެއް ވިދާޅެއް ނުވެއެވެ. އިދިކޮޅު މެމްބަރުންނަށް އައިބީގެ ފާޑުކިޔުންތައް އަމާޒުވެފައިވާއިރު ބައެއް މެމްބަރުން ވަނީ އައިބީ އަކީ މިހާރު ރައީސް ޔާމީންގެ އިތުބާރު ގެއްލިފައިވާ މެމްބަރެއް ކަމަށް ވިދާޅުވެފައެވެ.\nފޭދޫ ދާއިރާގެ ކައުންސިލް އިންތިޚާބުން ޕީޕީއެމް ކެންޑިޑޭޓަށް ކުރިމަތިވެވަޑައިގެންނެވި ނާކާމިޔާބީއާ އެކު އައިބީއަށް ފޭދޫގެ ބައެއް ޕީޕީއެމް މެމްބަރުންގެ އިތުބާރުވެސް ގެއްލިފައިވާ ކަމަށް ދޭތެރެ ދޭތެރެއިން ސޯޝަލް މީޑިޔާގައި އަޑު ފެތުރެމުން ދެއެވެ.


Reendhoo Kulaige Feenaa Dhoonyeh Furathama Faharah Fenijje - Vaguthu\nރީނދޫ ކުލައިގެ ފީނާދޫންޏެއް ފުރަތަމަ ފަހަރަށް ފެނިއްޖެ\nރީނދޫ ކުލައިގެ ފީނާދޫންޏެއް (ޕެންގުއިނެއް) ފުރަތަމަ ފަހަރަށް ދެކުނު ޖޯޖިއާއިން ފެނިއްޖެއެވެ.\nމި ފީނާދޫނި ފެނިފައިވަނީ މިދިޔަ އަހަރު ދެކުނު ޖޯޖިއާގެ ރަށަކަށް ދަތުރުގޮސް އުޅުނު ފޮޓޯގްރާފަރަކަށެވެ. މިއީ މީގެ ކުރިން އޭނާ ނަގާފައިވާ ފޮޓޯތަކެއް ނަމަވެސް، އެ ފޮޓޯތައް އޭނާ މީސްމީޑީއާއަށް އާންމު ކޮށްފައިވަނީ ދާދި ފަހުންނެވެ.\nގިނަ ބަޔަކު ގަބޫލު ކުރާ ގޮތުގައި ރީނދޫ ކުލައާއި ހުދު ކުލައިން ހުންނަ މި ފީނާ ދޫންޏަކީ އަލަށް ފެނިފައިވާ ދޫންޏެވެ. މި ފޮޓޯ އާންމު ކުރުމާއި އެކީ ގިނަ ބައެއްގެ ސަމާލު ކަމަށް މިފޮޓޯ ވަނީ ލިބިފައެވެ.\nއޭނާ އެ ފޮޓޯ ނަގާފައިވާ ސަރަހައްދަކީ 120،000 އަށްވުރެ ގިނަ ފީނާދޫނި އުޅޭ ސަރަހައްދެކެވެ. އޭނާ ބުނީ އޭނާއަށް އެ ފީނާދޫނި ފެނިފައިވަނީ ކުއްލި ގޮތަކަށް ކަމުން އަވަސްވެގަތީ ފޮޓޯއެއް ނެގުމަށް ކަމަށެވެ.\n"އެ ހުރިހާ ފީނާދޫނިތައް ތިބީ އެއްގޮތަކަށް މި ދޫނި ފިޔަވައި. ވަރަށް ތަފާތުކޮށް ފެނުނީ. ވަރަށްވެސް އެހެން ކަހަލަ ތަޖުރިބާއެއް މިއީ" އިންޑިޕެންޑެންޓް ނޫހަށް މައުލޫމާތު ދެމުން ރީނދޫ ކުލައިގެ ފީނާދޫނި ފެނިފައިވާ ފޮޓޯގްރާފަރު ބުންޏެވެ.\nއޭނާ ބުނީ، އެ ފޮޓޯތައް އެގޮތަށް ނެގިފައިވަނީ އޭނާގެ ނަސީބު ރަނގަޅު ކަމުން ކަމަށެވެ. އެ ދޫނިއައިސް ޖައްސާލީ އެމީހުން ތިބިތާ ކައިރިއަށް ކަމުން އެއްވެސް ކަހަލަ އިތުރު އެއްވެސް އެއްޗެއްވކުރިމަތީ ނެތި އެ ފޮޓޯ ނެގުނު ކަމަށް އޭނާ ބުންޏެވެ.\nއޭނާ ބުނީ، އެފަހަރުގެ ދަތުރުގައި ވަރަށް ގިނަ ފޮޓޯތައް ނެގި ކަމަށާއި އާންމު ކޮށްފައިވަނީ އެފޮޓޯތަކުގެ ތެރެއިން އޭނާއަށް އެންމެ ކަމުދާ ފޮޓޯތައް ކަމަށެވެ.\nފެބުރުއަރީ 21, 2021 10:11\nބުރިޖު ސާވޭ ތި ފެށުނީ ކުރިއަށް އޮތް ފަސް އަހަރުނިމޭއިރު ބުރިޖު ވެސް ނިމޭނެ.\nފެބުރުއަރީ 21, 2021 10:13\nތިއީ އަލްބީނޯ ޕެންގުން އެއް!\nފެބުރުއަރީ 21, 2021 12:55\nތިއީ އެޖެންޑާ 19 ގެ ދޫންޏެއް.... ކައުންސިލް އިންތިޙާބަށް ވޯޓް ހޯދަން ނުކުމެ އުޅެނިކޮށް ތިފެނުނީ..\nފެބުރުއަރީ 21, 2021 17:23\nނުވާނެތަ ސިޔާސަ ކުދިބަޔަކު ތިޔަ ދޫނި ހިފާފަ ޔެލޯ ޑައި ކުރީ ކަމައް !؟


Corona Virus aai gulhigen Wuhan gai aa hospital eh dhiha dhuvahuge thereygai gaaim kuranee\nކޮރޯނާ ވައިރަހާއި ގުޅިގެން ވޫހާންގައި އާ ހޮސްޕިޓަލެއް ދިހަ ދުވަހުގެ ތެރޭގައި ގާއިމްކުރަނީ\nޗައިނާގެ ވޫހާންގައި ފެެތުރެމުންދާ ނުރައްކާތެރި ކޮރޯނާ ވައިރަހަށް ފަރުވާދިނުމަށް ދިހަ ދުވަހުގެ ތެރޭގައި އެ ޝަހަރުގައި އާ ހޮސްޕިޓަލެއް ގާއިމްކުރުމުގެ މަސައްކަތް ފަށައިފިއެވެ.\nފެބްރުއަރީ ތިންވަނަ ދުވަހުގައި ހުޅުވުމަށް މަސައްކަތް ކުރަމުންދާ މި ހޮސްޕިޓަލަކީ 1000އެނދުގެ ޖާގައިގެ ތަނެކެވެ. މިތަން އިމާރާތްކުރުމަށް ބައިވަރު އެކްސްކަވޭޓަރުތަކުން ބިންގަނޑު ސާފުކުރާ ވީޑިޔޯއެއް ޗައިނާގެ ދައުލަތުގެ މީޑިޔާއިން ވަނީ އާންމުކޮށްފައެވެ.\nޒިންހުއާ ނިއުސް އޭޖެންސީން ރިޕޯޓްކުރާ ގޮތުގައި މި ހޮސްޕިޓަލް ބިނާކުރުމުގެ މަގްސަދަކީ ކޮރޯނާ ވައިރަހަށް ދެވޭ ފަރުވާ ރަނގަޅުކުރުމާއި، އެ ޝަހަރުގެ އެހެން ހޮސްޕިޓަލަށް ބާރު ކުޑަކުރުމެވެ. ވޫހާން މިވަގުތު އޮތީ ކަރަންޓީނެއްގައިކަން ފާހަގަކޮށްލެވެއެވެ.\nމީގެ ކުރިންވެސް ޗައިނާއިން ވަނީ ސާސް ރޯގާ ފެތުރެމުންދިޔަ ދުވަަސްވަރުގައި، ބެއިޖިންގގެ ރަށްބޭރުގައި ހަފްތާއެއްެގެ ތެރޭގައި ހޮސްޕިޓަލެއް ގާއިމްކޮށްފައެވެ. މި ހޮސްޕިޓަލްވެސް ގާއިމްކުރަނީ އެފަަދައިން ރާވާލެވޭނެފަދަ ގޮތަކަށެވެ.\nކޮރޯނާ ވައިރަސް ޖެހިގެން މަރުވި މީހުންގެ އަދަދު ވަނީ ސާޅީހަށް އަރާފައެވެ.\nޗައިނާއިން އަނެއްކާވެސް ރާއްޖެއަށް އެހީ ފޯރުކޮށްދީފި03 weeks ago


Raees Yameen Minivan Vumakun Haasvaan Jehey Kameh Nei: Nazim - Vaguthu\nއިދިކޮޅު ޕީޕީއެމް އާއި ޕީއެންސީގެ ލީޑަރު އަދި ކުރީގެ ރައީސް އަބްދުﷲ ޔާމީން މިނިވަން ވުމަކީ މޯލްޑިވްސް ނެޝަނަލް ޕާޓީ (އެމްއެންޕީ) ކަންބޮޑުވެ ހާސް ވާން ޖެހޭ ކަމެއް ނޫން ކަމަށް އެމްއެންޕީގެ ރައީސް، ރައްޔިތުންގެ މަޖިލީހުގެ ދަނގެތި ދާއިރާގެ މެންބަރު މުހައްމަދު ނާޒިމް (ކާނަލް ނާޒިމް) ވިދާޅުވެއްޖެއެވެ.\nއެމްއެންޕީއިން ވަނީ 2023 ގެ ރިޔާސީ އިންތިޚާބަށް ވާދަކުރަން ނިންމައިފައެވެ. އެ ޕާޓީގެ ކެންޑިޑޭޓް ކަނޑައަޅަން ބާއްވާ ޕްރައިމަރީގައި ނާޒިމް ވާދަކުރައްވާނެއެވެ. ނާޒިމް ހިމެނޭހެން ރިޔާސީ ކެންޑިޑޭޓުންގެ އެންމެ ބޮޑު ވާދަވެރިޔަކަށް މިހާރު ހުންނެވީ އިދިކޮޅު ލީޑަރު، ރައީސް ޔާމީނެވެ.\nނާޒިމް "ވަގުތު" އަށް ވިދާޅުވީ ކޮންމެ ހާލަތެއް ކުރިމަތިވި ނަމަވެސް އެމްއެންޕީން ރިޔާސީ އިންތިޚާބުގައި ވާދަކުރާނެ ކަމަށެވެ. އަދި އެ ނިންމުމަށް ބަދަލު އަންނާނެ ހާލަތެއް އަދި އަދަށް ވެސް ކުރިމަތިވެފައި ނެތް ކަމަށް ނާޒިމް ވިދާޅުވިއެވެ.\n"ބޭފުޅަކު [ރައީސް ޔާމީން] ޖަލުން މިނިވަން ވުމަކީ އަދި އަޅުގަނޑުމެން އެއްވެސް ވަރަކަށް ހާސްވެ ކަންބޮޑުވާން ޖެހޭ ކަމެއް ނޫން، ކޮންމެ ބޭފުޅަކަށް ވެސް އެ ބޭފުޅަކަށް ވެސް ޝަރުއީ މަރުހަލާއެއްގެ ތެރެއިން ލިބެން ޖެހޭ ހައްގެއް ބޭނުން ކުރުން އެއީ ބަލަން އޮތް ކަމެއް ނޫން،" ނާޒިމް ވިދާޅުވިއެވެ.\nއެމްއެންޕީގެ ސިޔާސީ ހަރަކާތްތައް ދުވަހުން ދުވަހަށް ފުޅާ ކުރަމުން ގެންދަވާނެ ކަމަށް ނާޒިމް ވިދާޅުވިއެވެ. މިހާރު ވެސް އެ ޕާޓީގެ ލީޑާޝިޕް ދަނީ ރާއްޖޭގެ އެކި ކަންކޮޅުތަކަށް ދަތުރުކޮށް، ރައްޔިތުންނާ އެންމެ ކައިރިން ރައްޔިތުންގެ އަޑުތައް އައްސަވަމުން ކަން ނާޒިމް ފާހަގަ ކުރެއްވިއެވެ.\n"އަޅުގަނޑުމެން މި ކުރަނީ ގައުމީ މަސައްކަތެއް، މި މަސައްކަތް ކުރުމަކަށް ހުއްޓުމެއް ނެތް، އަޅުގަނޑުމެންގެ ފޯކަސް އޮތީ އަޅުގަނޑުމެންނަށް، އެހެން ބަޔަކަށް ނޫން، އަޅުގަނޑުމެން ރާވާފައިވާ ގޮތަށް ހަމަ ކުރިއަށް ދާނެ،" މި ވަގުތު ކެމްޕޭނަށް ގދ. ތިނަދޫގައި ހުންނެވި ނާޒިމް ވިދާޅުވިއެވެ.\nއެމްއެންޕީއަކީ ނާޒިމްއާއި ތިމަރަފުށި ދާއިރާގެ މެންބަރު އަބްދުﷲ ރިޔާޒްއާއި ވިލިމާލެ ދާއިރާގެ މެންބަރު އަހްމަދު އުޝާމް އިސްވެ ހުންނަވާ އުފެއްދެވި ޕާޓީއެކެވެ. ކުރީގެ ފޮރިން މިނިސްޓަރު ދުންޔާ މައުމޫންއާއި، ކުރީގެ ޖެންޑާ މިނިސްޓަރު ޝިދާތާ ޝަރީފް ފަދަ އިސް ބޭފުޅުން ވެސް މި ޕާޓީއަށް ވަނީ ގުޅިވަޑައިގެންފައެވެ.\nމިދިޔަ ދެ އަހަރު ޖަލު ހުކުމެއް ތަންފީޒު ކުރައްވަމުން ގެންދަވަނިކޮށް، ސުޕްރީމް ކޯޓުގައި އޮތް އިސްތިއުނާފް މަރުހަލާގައި ޔާމީން މިނިވަން ކުރަން ނިންމީ ޔާމީނަށް ފައިސާ ލިބުނު ޗެކްގެ ނަންބަރުގައި އޮޅުމެއް އުފެދި ޔާމީނަށް ލިބުނީ ދައުލަތުގެ ފައިސާ ކަން ދައުލަތުގެ ވަކީލުންނަށް ކަށަވަރު ނުކޮށްދެވުމުންނެވެ.\nނާޒިމްއަކީ ޔާމީންގެ ފުރަތަމަ ޑިފެންސް މިނިސްޓަރެވެ. ނާޒިމްގެ ގެއަށް ފުލުހުން ވަދެ އެ ގެއިން ފިސްތޯލައެއް ފެނުނު މައްސަލައެއްގައި މަގާމުން ވަކިކޮށް، ދައުވާ އުފުލި، ޝަރީއަތް ހިންގައި 11 އަހަރުގެ ޖަލު ހުކުމެއް ވެސް އިއްވިއެވެ.\nއެއީ ނާޒިމް "ފްރޭމް ކުރީ" ކަމުގައި އިދިކޮޅު ފަރާތްތަކުން ސިފަކުރިއެވެ. ނާޒިމް ވެސް މިނިވަންވީ 2018 ގެ ރިޔާސީ އިންތިޚާބަށް ފަހު، ކޯޓުން އޭނާގެ ހުކުމް ބާތިލް ކުރުމުންނެވެ. އޭގެ ފަހުން ޖުމްހޫރީ ޕާޓީއަށް ގުޅިވަޑައިގަތެވެ. މަޖިލިސް ގޮނޑި ވެސް ކާމިޔާބު ކުރެއްވީ އެ ޕާޓީގެ ޓިކެޓުގައެވެ.\nއެކަމަކު، ސިޔާސީ ޕާޓީއެއް އުފެއްދެވުމަށްޓަކައި ނާޒިމް ވަނީ ޖުމްހޫރީ ޕާޓީން ވަކިވެވަޑައިގެންފައެވެ.\nހާހެއްވާ ނުވޭ . ހާސް ނުވާތީތީތާ ފަޑިޔާރުގެއަށް އަތްބާނަން ފަހުވަގުތުވެސެ ހޭބޯނާރާ މި ސަރުކާރުގެ ތެރެއިން އުޅުނީ؟ ނާޒިމް ތިހެން ބުނީމަ ވެސް މި އެގެނީ ހާސްވާވަރު ނޫނީ ކޮބާ ތިހެން ބުނުމުގެ ބޭނުމަކީ ؟\nޑިސެމްބަރު 4, 2021 10:06\nނާޒިމަށް ބުއްދިވެރި ގޮތަކީ ޔާމީންގެ ފަހަތްޕުޅަށް އެރުން\nޑިސެމްބަރު 4, 2021 12:46\nބޭނުމެއް ނޫން ކުނި އެއްކުރާކައް ޕީޕީއެމައް..\nޑިސެމްބަރު 4, 2021 10:15\nތިބޭފުޅާގެ ހިތައް އަސަރު ކޮއްފި ދޯ\nޑިސެމްބަރު 4, 2021 10:17\nޑިސެމްބަރު 4, 2021 10:19\nހާސް ވީކަން ޔަޤިން ވެއްޖެ .\nއެހެން ނޫންނަމަ ތިހެން ނުބުނާނެ .\nޑިސެމްބަރު 4, 2021 10:30\nކާކުބުނީ ރ.ޔާމީނު މިނިވަންވީމަ މިކަލޭގެމެން ހާސްވާނެޔޭ؟؟ މިފަދަވާހަކައެއް މީހަކު ނުބުނަނީސްވެސް ތިޔައުޅެގަތްގޮތުން އެނގިއްޖެ ވަރަށްބޮޑަށް ހާސްވެ ކަންބޮޑުވެއްޖެކަން، ކޔއްލިއަކަށް ފަޔަށް ހިނިއަރައިގެން ލޮލަށް ނިދިނައިސްގެން އުޅެކަހަލަ މަންޒަރެއް ތި ދައްކާލީ،، ތިބާޢީ ފިސްތޯލަމެން ސިޔާސީޕާޓީއަކާއިގެން އުޅޭކަން މިގައުމުގެ ގިނަބަޔަކަށްނެއެނގޭތީ އިޝްތިހާރުކޮއްލަނީ ދޮތެ؟؟\nޑިސެމްބަރު 4, 2021 11:52\nހާސްނުވާތީތޯ ރޯމަހެއް ތެޅޭލެން ތެޅެންތިޔަފެށީ ، ހީވަނީ އެންކެޔޮޅު އެންވަތުން ރެހި ތަކެއްނަގާ ދޯނީގެ ތައްޓުމަށްޗަށް އޮއްސާލިހެން ތިޔޮން ތެޅިފޮޅެނީ\nޑިސެމްބަރު 4, 2021 12:10\nރައްޔިތުންގެ ތެރޭގައި ނާޒިމަށް އޮތް ތާއީދަށްވުރެ ރައީސް ޔާމީނަށް އޮތް ތާއީދު މާބޮޑު. މިވަގުތު ރައްޔިތުންގެ ތެރެއިން އެންމެ ގިނަ ބަޔެއްގެ ތާއީދު އޮތީ ރައީސް ޔާމީނަށް. ގިނިކަންޏާ ނުކުމެވަޑައިގަތަސް ރައީސް ޔާމީން މިވަގުތު ރިޔާސީ އިންތިޚާބު ކާމިޔާބުކުރައްވާނެ ކަމަށް ރައްޔިތުންގެ ވިންދުން ހާމަވޭ.\nޑިސެމްބަރު 4, 2021 12:17\nސިފައިންގެ އިސްމަގާމެއް ފުރުއްވި ކޮމާންޑަރެއްތީ..ދިވެހި އެތައްބަޔަކު އުފައްދަމުން އަންނަށް ސުވާލުތަކަށް ޖަވާބެއް ބޭނުން އެބަވޭ..ވިދާޅުވާންވީ ނޫންތޯ އިންޑިޔާ ސިފައިން ރާއްޖޭގެ އެކި ސަރަހައްދުގަ ތިބޭތިބުން ގޯހެއްނޫނޭ ...ވިދާޅުވާންވީ ނޫންތޯ ގައުމީ ސަލާމަތައްވެސް އެއްވެސް ނުރައްކަލެއްނެތޭ..ވިދާޅުވާންވީ ނޫންތޯ އެގްރިމެންޓްތަކުގެ ސަބަބުން ރާއްޖެއަށްއޮތީ ފައިދާއޭ..ހާސްވާކަށް ނުޖެހޭނެކަން އެގެޔޭ..ހާސްނުވާތީވެތާ ބައެއްގެ ފިޔަގަޑުދަށުގަ ކޯލިޝަންއޭ ކިޔާފަ އަތްޖަހާލަ ޖަހާލަ ތިތިއްބެވީ..ހާސްނުވާކަން މާކުރިންވެސް އެގޭ ..\nހާސްވާން ޖެހޭތީ ތިވާހަކަ ތި ދައްކަނީ . ސޯލިޙު ޖެހޭނެ ޒިންމާވާން ކަލޭމެން ދޫކޮށްލި މައްސަލައިގައި ، ސުޕްރީމް ކޯޓުން ކަލޭމެންގެ ޖަލު ޙުކުމް ބާތިލެއް ނުކުރޭ . މުރާޖަޢާ ކުރަން އަންގާފައި އޮތީ .\nޑިސެމްބަރު 4, 2021 12:54\nފިސްތޯލަ ކަލޭކާރީކާކުތަބުނީ ހާސްވާށޭ\nފުރިފައި ހުރި އެއްޗެއް ގުޑުގުޑެއް ނާޅާނެ.ގުޑުގުޑު ލީމާ ފެލުނީ.ކަޑަ ދޯ ބުރޯ\nއެއްމެ ފުރަތަމަ މަނި ކުފާނަ ކީ ޝަރުއީ މަރުހަލާއިން ކުށެއްނެތް މީހެއް ކަން ސާފު ކޮށް ސާބިތު ކޮއްދޭންޖެހޭ...މި ކަން ކޮއްދެވޭނެ ހިއްވަރާ ކެރުން އެބަހުރިތަ.. ކުރިންބުނީ ރޔާމީންގެ ސަރު ކާރުން ތިމަންނަ ފްރޭމް ކުރީއޭ މިއަދު މިއޮތީ މަނި ކުފާނުގެ ބާރުހިގާ ސަރު ކާރެއް.. ކޯޓުތައްވެސް މިއަދު މަނި ކުފާނަށް ފަހިވާނެ..މައްސަލަ އަލުން ރިވިޔު ކުރަން ދައުލަތަށް އިލްތިމާސް ކުރޭ..ޕޖ އަމިއްލައަށް މި ކަން ނު ކުރަންޏާ މަނި ކުފާނު އިސްނަގާ ވެރިންނަ އަންނަ މީހުންނަ ކީ ހިއްވަހުރި މީހެއް ކަމަށް ވާން ރައްޔިތުން އެދޭ ކަންއިގޭނެ މިހާރު ރޔާމީން މިސާލު ދައް ކަމުންއެދަނީ..ގައުމީ މަސައް ކަތެ ކޭ ބުނުމުން ގައުމައްޓަ ކާ ސްމަގްލްވެސް ކުރެވިދާނެދޯ ބުނާ ބަހަ ކީ ބާރުހުރި ބަހަ ކަށް ހެދޭނީ އަމަލުން..\nޑިސެމްބަރު 4, 2021 13:12\nނޫސްވެރިން ކީއްވެ ނާޒިމަށް ސްޕްރީމް ކޯޓުން އިއްވާފައޮތް ހު ކުމާމެދު ސުވާލު ނުއުފައްދަނީ ދައުލަތަށް މަތީ ކޯޓުން އަމުރެއް ނެރެފަ ވަ ކި ކަމެ ކުރަން އަމުރު މުރުމުން އެ ކަމެ ކުރަން ލާޒިމުނުވަނީތަ ދައުލަތަށް...ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އަނެއް ކޮޅުން ވެރި ކަމަށް ފައިނަގާފަހުރި މީހާގެވެސް ވޭ ވާޖިބެ ތިމާ މީހާއަ ކީ ކުށެއްނެތް ސާފު މީހެއް ކަން ސާބިތު ކޮއްދޭން...މިއީ ބޮޑު ސުވާލެއް ނާޒިމު ރނަޝީދު އިމުރާނު ފާރިޝް މި މީހުންނަށް ކޯޓުން ކޮއްފަ އޮތް އަމުރު ތަންފީޒުނު ކުރާ މައްސަލަ..\nޑިސެމްބަރު 4, 2021 14:03\nކާކު ޔާމީނަށް ވޯޓްދޭނީ. ރިޝްވަތާއި ވައްކަމާއި ފަސާދަ އަށް ހިތްވަރުދޭ އަދި ބައިވެރިވާ މީހަކު ނޫނީ ވޯޓެއްނުދޭނެ\nޑިސެމްބަރު 4, 2021 16:21\nރޭގަ ކާނިވާގަ ޖަލްސާގަތިބީ ހުސްވަގުންދޯ..ބާއީންނާ ޙާއިނުންނާ ވަގުވިޔަފާރިވެރިންނާ ސްމަގްލަރުން ނޫނީ އެހެންބަޔަ ކު ތިބުނާ މނޕއަށް ވޯޓެއް ނުދޭނޭވެސް ބުނެވިދާނެ...ރޔާމީން ކައިރީގަ ނާޒިމަށް މަހަށްވެސް ނުދެވޭނެ ތެދުވެރި ކަމާއެ ކު..ނާޒިމަ ކީ ކާ ކުތޯ އޮޅުންފިލުވަން ވަގުތުގެ އާ ކައިވް ހާވާލާ 2013 2014 2015ގަ ރިޔާސީލޯންޗް ގޮވުމާހަމަޔަށް..މިއީ ލައް ކަ ވާހަ ކަ..ވަގުތުނޫސް އަބަދު ކިޔާމީހުން ދެބަހެއް ނުވާނެ މި ކަމަ ކާ...\nޑިސެމްބަރު 4, 2021 15:12\nމިހާރުވެސް ހެސްކިޔާފައި ހަތިޔާރުގެ ވަގުވިޔަފާރި ކުރާ އިންޑިއާގެ އަޅެއް މި ބާޣީ ނާޒިމަކީ. ވިންޓަޝަޜީފަށް ލިބުނުވަރުވެސް މީނާއަކަށް ނުލިބޭނެ ވޯޓެއް. ގައުމުވެސް ވިއްކާލާފާނެ! ވިޔަފާރިއާއިގެން ބޫތުކައިފަ ހުންނަނީ. މުޅި މާލެ އާރުސީއެންސީން ހިސާރުކޮށްފި. މިމީހުންގެ ފުލެޓްތަކުގެ ކުލި އެހާބޮޑު. ކޮވިޑުގައި މުޅި ގައުމުން ތަންތަނުގެ ކުލި ކުޑަކުރިގޮތަށް އަދިވެސް ދަށްކުރި ކުލިގައިތިބީ. ޢާރުސީސީން ކުލިން ކަޑާލީ ކުޑައެއްޗެއް ހަމައެކަނި2މަސްދުވަހަށް އެކަނި. ޖޫން 2019 އިންފެށިގެން ހަަމަ ބޮޑުކުލި ނަގަންފެޓިއިރު އަދި ކޮވީޑް އޮތީ އެންމެގޯސްކޮށް. އެވަރުބައެއް މީ!!\nޑިސެމްބަރު 4, 2021 15:27\nޑިސެމްބަރު 4, 2021 15:29\nވަރަށްބޮޑަށް ހާސްވެ ކެކިފަ ތިހިރީ . ސޯލިޙު ޖެހޭނެ ޒިންމާވާން ކަލޭމެން ދޫކޮށްލި މައްސަލައިގައި ، ސުޕްރީމް ކޯޓުން ކަލޭމެންގެ ޖަލު ޙުކުމް ބާތިލެއް ނުކުރޭ . މުރާޖަޢާ ކުރަން އަންގާފައި އޮތީ .\nޑިސެމްބަރު 4, 2021 16:13\nyameen minivanvumu biruganaakah nujehey. ehkamu ehmeehaku kurikamakah raees yameen adabudheyneh verikamah ehrumahfahu, yameen ekanyehnun aahirathugaves.\nޑިސެމްބަރު 4, 2021 17:17\nކަލޯ ރައީސް ޔާމީނަށް ނަފްރަތުކުރިޔަސް ލިބޭނެ މޮޅެއް ނޯންނާނެ\nޑިސެމްބަރު 4, 2021 17:41\nކަލޭކައިރީ ހާސްވޭތޯއެހީކާކު އަހަރެމެންނައްހެޔޮ ކަލޭހާ ސްވިއަސް ނުވިއަސް ކަލޭތިވާހަކަދައްކަނީ ހަމަރަގަޅައް ވެސް ހާސްވެ ގޮތްހުސްވެގެން!!!!


Urine Gai Himeney Substance Eh Ge Sababun Umurun Dhuvas Vaaleh Avas - Dhiraasaa - Vaguthu\nޔޫރިންގައި ހިމެނޭ ސަބްސިޓެންޓެއްގެ ސަބަބުން އުމުރުން ދުވަސް ވާ ލެއް އަވަސް - ދިރާސާ\nކުޑަ ކަމުދާ ތަކެތީގެ ތަހުލީލެއް ހަދަލައިގެން ވެސް މިހާރު އުމުރުން ވީ ކިހާ ދުވަހެއް ކަމާއި އަދި އުމުރުގައި ކިހާ ދުވަހެއް ބާކީ އޮތް ކަން ވެސް ދެނެގަނެވިދާނެ ކަމަށް ދިރާސާ އަކުން ދައްކައިފިއެވެ.\nސައިންސްވެރިންގެ ތަހުލީލުތަކެއްގެ ނަތީޖާއެއްގެ ގޮތުން ދާދި ފަހުން މި ވަނީ 8 އޮކްސޯޖީއެސްއެން ކިޔާ ސަބްސްޓެންސް އެއް "ޔޫރިން" އިން ހޯދިފައެވެ. މިއީ އުމުރުން ދުވަސްވާ ވަރަކަށް "ޔޫރިން" ގައި އިތުރުވާ އެއްޗެއް ކަމަށް ވެއެވެ.\nޗައިނާގެ އުމުރުން2އަހަރާއި 90 އަހަރާއި ދެމެދުގެ 1228 މީހުން ބައިވެރިކޮށްގެން ހިންގި "ޔޫރިން" އާއި ބެހޭ ދިރާސާ އެއްގެ ނަތީޖާ ދައްކާ ގޮތުގައި، އުމުރުން 21 އަހަރުން މަތީގެ މީހުންގެ 8އޮކްސޯޖީއެސްއެން "ޔޫރިން" ގައި އެކުލެވިގެންވާ މިންވަރު ނިސްބަތުން މަށްޗެވެ. މީގެ އަލީގައި، 8 އޮކްސޯޖީއެސްއެން އަކީ އުމުރުން ދުވަސް ވުމަށް މަގުފަހި ކުރުވާ އެއްޗެއް ކަމަށް މި ދިރާސާ ކުރި ހުރިހާ ސައިންސްވެރިން ވެސް އިއްތިފާޤު ވެއެވެ.\nމި ދިރާސާގައި ބައިވެރިވި އަންހެނުންނާއި ފިރިހެނުންގެ ނަތީޖާ އަޅާ ކިޔާލާއިރު ވަކި ތަފާތެއް ފެނިފައެއް ނުވެއެވެ. ނަމަވެސް އިއްދައިން ކެނޑިފައިވާ އަންހެނުންގެ 8 އޮކްސޯޖީއެސްއެން އެ ނޫން އަންހެނުންނަށް ވުރެ ގިނަ ކަމަށް ފާހަގަ ކުރެވިފައި ވެއެވެ.\nކޮންމެ އަކަސް، އުމުރުން ދުވަސްވުމަކީ ގިނަ ބަލިތަކެއްގެ ޝިކާރަށް ވާން ޖެހޭ ކަމަކަށް ވުމާއި އެކު، ސައިންސްވެރިން މި ވަނީ 8 އޮކްސޯޖީއެސްއެން އިތުރުވާ ސަބަބުތައް ދެނެގަތުމުގެ މަސައްކަތް ފަށާފައެވެ.\nއާޒިމާގެ ޕާސްޕޯޓް ހިފެހެއްޓި ވާހަކަ އިމިގްރޭޝަނުން ދޮގުކޮށްފި\nތިން ދުވަހަށް ފަހު ހައި ކޯޓުގެ ޝަރީޢަތްތައް ފަށައިފި، ޔާމީންގެ މައްސަލަ ތާވަލެއް ނުކުރޭ\nމާޗް 5, 2018 21:06\nކަލޯ ދުވަސް ވާނީ ދުނިޔެ އެންބުރޭ ވަރަވް\nމާޗް 6, 2018 08:02\nރަގަޅު ޕޮއިންޓެއް! ދުނިޔެ ނުއެނބުރޭ ގޮތެއް އޮތިއްޔާ ހަދާ! އޭރުން ދުވަސް ނުވާނެ!\nމާޗް 6, 2018 00:11\nޝާމިލާ.. ޕްލީޒް ޓެލް މީ ވަޓް އިޒް ސަބްސިޓެންޓް؟؟ އޯރ ޔޫ މީން ސަބްސްޓެންސް. ލޮލް...


ނަޤުދު ފައިސާއާއި ފޯނުގައި ކޮރޯނާވައިރަސް މަސްދުވަހު ދިރިހުރޭ: ދިރާސާ\nއިބްރާހިމް އާދަމް 12 އޮކްޓޯބަރު 2020 10:22\nކުރިން އަންދާޒާކުރި މިންވަރަށްވުރެ ގިނަ ދުވަހު ނަގުދު ފައިސާގައި ކޮރޯނާވައިރަސް ދިރިހުރޭ\nކޮވިޑް-19 ބަލިޖައްސާ ކޮރޯނާވައިރަސް، ނަގުދު ފައިސާއާއި މޯބަލް ފޯނު ފަދަ އާންމު ފަށަލަތަކުގައި 28 ދުވަހާ ހަމައަށް ދިރިހުންނަ ކަމުގައި ދިރާސާއަކުން ދެނެގަނެފިއެވެ. މިއީ ކުރިން އަންދާޒާކުރި މިންވަރަށްވުރެ މާދިގު މުއްދަތެކެވެ.\nއޮސްޓްރޭލިއާގެ ސައެންސާ ބެހޭ ޤައުމީ އިދާރާއިން ހެދި މި ދިރާސާއިން ފެނުނު ގޮތުގައި މި ވައިރަސް މަޑު ހޫނުގައި، އޮމާން ފަށަލަތަކުގައާއި ދެފަރާތުން ވައިދައުރުނުކުރާ ގޮތަށް ހުންނަ ތަކެތީގައި ގިނަ ދުވަހު ދިރިހުރެއެވެ. މިސާލަކަށް އެތެރެއިން ވައަށް ދަތުރުކުރެވޭ އެއްޗެއް ކަމުގައިވާ ކަފައިގައި ވަރަސް ދިރިހުންނަ މުހުލަތަށްވުރެ ބިއްލޫރި ފަށަލައެއްގައި ނުވަތަ ސްޓެއިންލެސް ސްޓީލް ފަށަލައެއްގައި ދިރިހުންނަ މުއްދަތު އިތުރުވާނެއެވެ.\nމީގެ ކުރިން އަންދާޒާކުރި މިންވަރަށްވުރެ ގިނަ ވަގުތު ފަށަލަތަކުގައި ދިރިހުންނަ ވައިރަސް ހަށިގަނޑުގައި އަށަަގަތުމުގެ ފުރުޞަތުވެސް ބޮޑު ކަމުގައި މި ދިރާސާގައި ފާހަގަކޮށްފައިވެއެވެ. ސަބަބަކީ މި ވައިރަސް ހަށިގަނޑުގައި އަށަގަތުމުގެ ބާރު ކުރިން ލަފާކުރި ވަރަށްވުރެ ގިނަ ދުވަހަށް ދެމިގެން ދިއުމެވެ. އެހެންކަމުން މިކަންކަމަށް ސަމާލުކަންދީ ރަނގަޅަށް އަދި ގިނައިން ސެނެޓައިޒްކުރުމަކީ ވަރަށް މުހިއްމު ކަމެއް ކަމުގައިވެސް އެ ދިރާސާގައި ފާހަގަކޮށްފައިވެއެވެ.\nމި ދިރާސާ ހެދި ސައެންސްވެރިން ފާހަގަކުރި ގޮތުގައި މި ދިރާސާކުރިއަށް ގެންގޮސްފައިވަނީ އެންމެ ނުރައްކާ ޙާލަތަށް ބަލައިގެންނެވެ. އެގޮތުން މި ދިރާސާ ހަދާފައިވަނީ އަނދިރީގައެވެ. ބޭނުމަކީ ވައިރަސްއަށް އިރުގެ ދޯދިންކުރާ އަސަރު ނެތިކޮށްލުމެވެ. މިފަދަ ގޮތްގޮތުން އެންމެ ނުރަނގަޅު ޙާލަތު ނުވަތަ ވައިރަހަށް އެންމެ ރަނގަޅު ޙާލަތުގައި ދިރާސާ ހެދުމުން، ވައިރަސް ދިރިހުންނަ މުއްދަތާއި، ވައިރަސްގެ ކިބާގައި ހަށިގަނޑުގައި އަށަގަތުމުގެ ބާރު ހުންނަ މުއްދަތުވެސް އިތުރުވެފައިވެއެވެ.\nއެހެން އުސްލޫބެއް ބޭނުންކޮށްގެން އޭޕްރީލް މަހުގައި ހެދި ދިރާސާއަކުން ފާހަގަވި ގޮތުގައި ބިއްލޫރީގައި ނުވަތަ ނަގުދު ފައިސާގައި އާންމު ގޮތެއްގައި ހަތަރުދުވަހާއި7ދުވަސް ފަހުން ވައިރަހެއް ނުހުރެއެވެ.\nނަމަވެސް އޮސްޓްރޭލިއާ ސައެންސްވެރިންގެ ދިރާސާއަކީ ޑިސްއިންފެކްޓުކުރުމުގެ އިޖުރާއާތުތައް އިތުރަށް ފުރިހަމަކުރުމަށް ބޭނުންކުރެވޭނެ މުހިއްމު މައުލޫމާތުތަކެއް ހޯދުނު ދިރާސާއެކެވެ. އަދި މި ދިރަސާއިން ފެނުނު ގޮތުގައި ފިނި މާހައުލުގައި ވައިރަސް ގިނަ ވަގުތު ދިރިހުރެއެވެ. އެހެންކަމުން ފިނި މޫސުމުގައި ކޮވިޑް-19 އަލުން ފެތުރުމުގެ ނުރައްކާ އޮތް މިންވަރުވެސް ދިރާސާއިން ފާހަގަވާ ކަމުގައި އެ ދިރާސާ ހެދުމުގައި އިސްކޮށް އުޅުނު ސައެންސްވެރިން ބުނެއެވެ.\nދިރާސާ ވައިރަސް ކޮރޯނާ ވައިރަސް ސަރުކާރު\nMay 14, 2020 10:19:18\nޗައިނާ ހެކަރުންގެ އަމާޒުފަތްގަނޑަކަށް ކޮރޯނާވައިރަހާ ގުޅޭ ދިރާސާތައް ހަދައިފި: އެމެރިކާ\nApril 24, 2020 16:42:39\nއެންމެ އަވަހަށް ކޮރޯނާ ވައިރަސް މަރާލަނީ އިރުގެ އަލިކަމާއި ޖައްވުގެ ތެތްކަން: އެމެރިކާ ސައެންސްވެރިން


ސީ.އެސް 11 އިން ސީ.އެސް 15 އަށް\nއެކަޑަމިކް ސެކްޝަން ، ޢަފީފުއްދީން ސްކޫލް\nޢަފީފުއްދީން ސްކޫލް، ހދ. ކުޅުދުއްފުށި\n7070.00 އާއި 10640.00 ރުފިޔާއާއި ދެމެދުގެ މުސާރައެއް\nހަވާލުކުރެވިފައިވާ މާއްދާ ނުވަތަ މާއްދާތައް މުޤައްރަރުގައިވާ މިންވަރަށް ދަރިވަރުންނަށް އުގަންނައިދިނުން.\nދަރިވަރުންނަށް ޙާސިލްވަމުންދާ މިންވަރު ޗެކްކުރުމާއި،ރިކޯޑްކުރުމާއި، އެމަޢުލޫމާތުތައް ހިއްސާކުރަންޖެހޭ ފަރާތްތަކާއި ހިއްސާކުރުން.\nކިޔަވައިދިނުމާއި ގުޅޭގޮތުން ސްޕަވައިޒަރާއި ހަވާލުކުރަންޖެހޭ އެންމެހައި ތަކެތި (ސްކީމް އޮފް ވަރކް، ލެސަންޕުލޭން، މާކުސް ޝީޓްފަދަ) ހަމަޖެހިފައިވާ އުސޫލާއި އެއްގޮތަށް ހަވާލުކުރުން.\nއިސްލާމްދީނާއި ދިވެހިރާއްޖޭގެ ޤާނޫނާއި ޤަވާއިދުތަކާއި ސްކޫލް ކުދިންގެ ޤަވާއިދުތަކަށް ދަރިވަރުން އަހުކުވެރިކުރުމާއި ރީތި އާދަތައް ދަރިވަރުންގެ ކިބައިގައި ހަރުލެއްވުމަށް މަސައްކަތްކުރުން.\nޙަވާލުކުރެވޭ ޓައިމްޓޭބަލްގައިވާ ގަޑިތަކަށާއި ރިލީފް ގަޑިއަށް ހާޒިރުވެ ދަރިވަރުންނަށް ފައިދާހުރި ގޮތަކަށް ފިލާވަޅު ކުރިއަށް ގެންދިއުން.\nޙަވާލުކުރެވިފައިވާ މާއްދާ ކޯޑިނޭޓްކޮށް ބެލެހެއްޓުން.\nދަރިވަރުންގެ ފެންވަރު ރަނގަޅުކުރުމަށް ކުރަންޖެހޭ ހުރިހާ މަސައްކަތެއް ލަސްނުކޮށް ކުރުން.\nސިކުނޑީގެ ނުކުޅެދުންތެރިކަން ހުންނަ ކުދިން ފިޔަވައި އެހެން ހުރިހާ ކުދިންނަށް ލިޔަންކިޔަން ދަސްކޮށްދިނުން.\nދަރިވަރުންގެ ތަޢުލީމާއި ތަރުބިއްޔަތާއި ގުޅޭގޮތުން ބެލެނިވެރިންނާއި (ރެގިއުލަރކޮށް) މަޢުލޫމާތު ޙިއްސާކުރުން.\nފިލާވަޅުތަކާއި ގުޅޭގޮތުން ކުލާސްރޫމުގައި ޑިސްޕުލޭކުރުން.\nސްކޫލުން އިންތިޒާމްކުރާ ހުރިހާ ބައްދަލުވުންތަކަށް ގަޑިއަށް ހާޒިރުވުން.\nސްކޫލުން ކުރިއަށްގެންދާ ޚާއްސަ މަސައްކަތްތަކުގައި ބައިވެރިވުމާއި ސްކޫލުގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައްތައް ކުރުން.\nސްކޫލް ހުރިހާ ވަސީލަތްތައް (ލައިބުރަރީ، އިންޓަރނެޓް، ސްމާޓްބޯޑް، ޓެބުލެޓްފަދަ) ދަރިވަރުންނަށް އެންމެ ފައިދާހުރިގޮތަކަށް ބޭނުންކުރުން.\nސްކޫލަކީ އެކުވެރި އެއްބައިވަންތަބައެއް އެޅޭ އުފާވެރި މާޙައުލަކަށް ހެދުމަށް މަސައްކަތްކުރުން.\nސްކޫލުން ހަވާލުކުރެވޭ ޒިންމާތަކާއި ގުޅިގެން ޖަވާބުދާރީވުމާއި ޒިންމާދާރުވުން.\nކުލަބު ޖަމްޢިއްޔާތަކާއި، ޔުނިފޯމް ޙަރަކާތް އަދި ދަރިވަރުންނަށް ހިންގޭ އެހެނިހެން ހުރިހާ ޙަރަކާތެއްގައި ފުރިހަމައަށް ބައިވެރިވެ އެއްބާރުލުންދީ އެހީތެރިވުން.\nދަރިވަރުންނާއި، ބެލެނިވެރިންނާއި ސްޓާފުން އަދި ސްކޫލުގެ ސިއްރުތައް ހިފެހެއްޓުން.\nޕްރޮފެޝަނަލް ޑިވަލޮޕްމަންޓް ޕްރޮގުރާމްތަކުގައި ފުރިހަމަޔަށް ބައިވެރިވުން.\nޓީޗަރުންގެ ވަޒީފާގެ އޮނިގަނޑުގެ CS13-2ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\n- މަސައްކަތުގެ ހުނަރާއި ފެންވަރާއި ، ޤާބިލްކަމާއި ސިފަތައް.\nވަޒީފާއަށް އެދޭ ފޯމު ޢަފީފުއްދީން ސްކޫލް ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖަނަވަރީ 02 ވާ ބުދަ ދުވަހުގެ 13:30 ގެ ކުރިން، ޢަފީފުއްދީން ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ،[email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖަނަވަރީ 03 އާއި 2019 ޖަނަވަރީ 12 އާ ދެމެދު، ޢަފީފުއްދީން ސްކޫލު ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6528041 ނަންބަރު ފޯނާއެވެ. އީ-މެއިލް ކުރާނީ [email protected]eefuddin.edu.mv އަށެވެ.\nސުންގަޑި: 02 ޖަނަވަރީ 2019 1330


SunOnline: Messi nun ehen meehaka Ballon di or dheyn vote nulaanan: Aguero\n"މެސީ ނޫން އެހެން މީހަކަށް ބެލެންޑިއޯ ދޭން ވޯޓު ނުލާނަން"\nޢަބްދުﷲ އައިމަން 15 May 2019, 10:42\nބާސެލޯނާގެ ކެޕްޓަން ލިއޮނެލް މެސީ ނޫން އެހެން ކުޅުންތެރިއަކަށް ދުނިޔޭގެ މޮޅު ކުޅުންތެރިއާ ހޮވުމަށް ދެވޭ ބެލަންޑިއޯރް ދިނުމަށް ވޯޓް ނުދޭނެ ކަމަށް މެންޗެސްޓާ ސިޓީގެ ފޯވާޑް ސާޖިއޯ އަގުއޭރޯ ބުނެފި އެވެ.\nދާދި ފަހަކުން އަގުއޭރޯ ދިން އިންޓަވިއުއެއްގައި އޭނާ ދެއްކި ވާހަކައެއްގެއި ވާގޮތުން ބެލެންޑިއޯ ހޯދުމައްޓަކައި ޗެމްޕިއަންސް ލީގު ފައިނަލަށް ދަތުރު ކުރަން ޖެހޭ ކަމަށް އޭނާ ބުނެފައި ވެއެވެ. ނަމަވެސް އޭނަގެ އިންޓަނޭޝަނަލް ޓީމް މޭޓް މެސީ ވަނީ އެ މުބާރާތުގެ ސެމީ ފައިނަލުން ކަޓާފަ އެވެ. އަދި އެކަމުގެ ސަބަބުން ގިނަ ބަޔަކު ދަނީ މެސީއާއި އަގުއޭރޯއާ ދެމެދު މައްސަލަތަކެއް ޖެހިފައިވާ ކަމަށް ބުނެ ވާހަކަތައް ފަތުރަމުންނެވެ.\nމެސީ ވަނީ މީގެ ކުރިން ފަސް ފަހަރަކު ބެލެންޑިއޯ ހޯދާފަ އެވެ. އަދި މި ސީޒަނުގައި ވެސް އޭނާ ވަނީ ތަފާތު މޮޅު ކުޅުމެއް ދައްކައި ޔޫރަޕުގެ ރަން ބޫޓު ވެސް ޔަގީން ކޮށްފަ އެވެ. ސްޕެނިޝް ލީގު ކާމިޔާބު ކުުރުމުގެ އިތުރުން ކޮޕަ ޑެލްރޭ ގެ ފައިނަލުގައި މިހާރު އޮތް ބާސެލޯނާ އެ ހިސާބަށް ގެންދިއުމުގައި އެންމެ މުހިއްމު ދައުރެއް އަދާ ކުރި މެސީ، ޗެމްޕިއަންސް ލީގުން މި ސީޒަނުގައި ލިބުނު ނާކާމީޔާބީއާ އެކު ވަނީ ގިނަ ފާޑު ކިއުންތަކެއް ކުރިމަތި ވެފަ އެވެ.\n"އަހަރެން ބުނާ އެއްޗެހި ސާފު ކޮށްދެން ޖެހުމަކީ އަހަރެން އާންމުކޮށް ކުރާކަމެއް ނޫން. އެކަމު އަހަރެން ނުބުނާ އެއްޗެހި ބުންޏޭ ކިޔައިގެން ދޮގު ހަބަރު ފެތުރެންޏާ މަޖުބޫރުވާނެ މިވާހަކަ ދައްކަން،" އަގުއޭރޯ ކުރި ޓްވީޓެއްގައި ބުންޏެވެ.\n"މެސީ ނޫން އިތުރު ކުޅުންތެރިއަކަށް ބެލެންޑިއޯ ދޭން އަހަރެން ވޯޓެއް ނުދޭނަން. ހާއްސަކޮށް އޭނާ މި ސީޒަނުގައި އެ ދެއްކި ކުޅުމައް ބަލާފަ އެ އެވޯޑު އޭނާއަށް ހައްގު،"\n"އަހަރެންނަށް ކުރި މަތި ކުރި ސުވާލަކީ އަހަރެންނަށް މިއަހަރުގެ ބެލެންޑިއޯ ލިބިދާނެތޯ. އެ ސުވާލަށް ޖަވާބު ދިނުމުގެ ގޮތުން އަހަރެން ބުނީ އަހަރެންނަށް އެ ޝަރަފު ލިބޭނީ ޗެމްޕިއަންސް ލީގު ފައިނަލަށް ދަތުރު ކުރެވިއްޖެ ނަމަ އެކަންޏެވެ. އެއީ މެސީ ވާހަކައެއް ނޫން،"\n"އަހަރެން ގަބޫލު ކުރާ ގޮތުގައި ޗެމްޕިއަންސް ލީގު ފައިނަލަށް މެސީ ނުދިޔަ ކަމުގައި ވިޔަސް އޭނާއަށް މިއަހަރުގެ ބެލެންޑިއޯ ހައްގު."\n39 އަހަރު ވަންދެން މެސީއަށް ކުޅެވޭނެ: ޒަވީ


ކޮވިޑްގެ ނުރައްކަލުގެ ތެރޭގައި ވީއައިއޭގެ މުވައްޒަފުން ދައްކާ...\nވިއައޭގެ މުއައްޒަފުންނަށް ރައީސްގެ ތަޢުރީފް\nކޮވިޑްގެ ނުރައްކަލުގެ ތެރޭގައި ވީއައިއޭގެ މުވައްޒަފުން ދައްކާ ހިތްވަރަށް ރައީސްގެ ތަޢުރީފް\nޕީކް ސީޒަންގައި އެއަރޕޯޓްގެ މަސައްކަތައް ރައީސް ތަޢުރީފް ކުރެއްވި\nކުރިއަށް އޮތް ތަނުގައި ޚިދުމަތުގެ ފެންވަރު އިތުރަށް މަތިކުރުމާއި ގުޅޭގޮތުން ވަނީ ވާހަކަދައްކަވާފައި\nރައީސް ވަނީ ވީއައިއޭގެ ތަރައްޤީގެ އެންމެ ފަހުގެ މަޢުލޫމާތު އޮޅުން ފިލުއްވާފައި\n15 ޖެނުއަރީ 2021 | ހުކުރު 10:17\nރައީސް ވީއައޭ ބައްލަވާލައްވަނީ\nކޮވިޑް-19ގެ ބަލިމަޑުކަމުގެ ތެރޭގައި ވެލާނާ އިންޓަރނޭޝަނަލް އެއަރޕޯޓް (ވީ.އައި.އޭ) އަދި އެއަރޕޯޓާ ގުޅިފައިވާ ޚިދުމަތްތައް ފޯރުކޮށްދިނުމުގައި ހަރަކާތްތެރިވަމުންދާ ފަރާތްތަކުގެ ބުރަ އަދި އަގުހުރި މަސައްކަތްތައް ފާހަގަކުރައްވައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އެ ފަރާތްތަކަށް ޝުކުރު އަދާކުރައްވައިފިއެވެ.\nއެ މަނިކުފާނު ވަނީ ވީއައިއޭއަށް ޒިޔާރަތްކުރައްވައި، އެ ތަނުގައި މަސައްކަތްކުރައްވާ އެކި މުވައްސަސާތަކުގެ މުވައްޒަފުންނާ ބައްދަލުކުރައްވާފައެވެ.\nވީއައިއޭއަށް ރައީސުލްޖުމްހޫރިއްޔާ ކުރެއްވި ޒިޔާރަތުގައި އެ މަނިކުފާނު ވަނީ އެއަރޕޯޓުގެ އެރައިވަލް ޓަރމިނަލްއަށް ވަޑައިގަންނަވާ، މޯލްޑިވްސް އެއަރޕޯޓްސް ކޮމްޕެނީ ލިމިޓެޑް (އެމް.އޭ.ސީ.އެލް)އާއި، މޯލްޑިވްސް ކަސްޓަމްސް ސަރވިސް، އަދި މޯލްޑިވްސް އިމިގްރޭޝަންގެ އިސް ބޭފުޅުންނާ ބައްދަލުކުރައްވާފައެވެ. އަދި، އެ ބޭފުޅުންނާ ވާހަކަފުޅު ދައްކަވަމުން އެ މަނިކުފާނު ވަނީ، ކޮވިޑްގެ ހާލަތުގައި އެ މުއައްސަސާތަކުގެ މުވައްޒަފުންގެ ފަރާތުން ފެނިގެންދިޔަ ޚިދުމަތްތެރިކަން ފާހަގަކުރައްވާފައެވެ.\nމީގެ އިތުރުން، އެ މުއައްސަސާތަކަށް ކުރިމަތިވާ ދަތިތައް އޮޅުންފިލުއްވައި، ކުރިއަށް އޮތް ތަނުގައި ޚިދުމަތުގެ ފެންވަރު އިތުރަށް މަތިކޮށް، ސްޕީޑް އަވަސްކުރެވިދާނެ ގޮތްތަކާ ގުޅޭގޮތުން ވެސް ރައީސުލްޖުމްހޫރިއްޔާ މަޝްވަރާކުރެއްވިއެވެ. އެއަރޕޯޓަށް ކުރެއްވި މި ޒިޔާރަތުގައި އެއަރޕޯޓުގެ ފިއުލް ފާމް، ކާގޯ ޓަރމިނަލް، ކާރގޯ ޖެޓީ، އޭޕްރަން، ވީ.އައި.ޕީ. ބިލްޑިންގ އަދި ސީޕްލޭން ޓަރމިނަލަށް ވެސް ރައީސުލްޖުމްހޫރިއްޔާ ވަޑައިގެންނެވިއެވެ. އަދި އެ ޕްރޮޖެކްޓްތަކުގެ މަސައްކަތްތަކުގެ އެންމެ ފަހުގެ މަޢުލޫމާތު ސާފު ކުރެއްވިއެވެ.\nވީއައިއޭ ތަރައްޤީކުރުމުގެ މަސައްކަތް ބާރަށް ކުރިއަށްދާއިރު، އެ މަސައްކަތްތަކުގެ ތެރޭގައި ހިމެނޭ ފިއުލް ފާމްގެ ގިނަ މަސައްކަތްތައް ވަނީ ނިމުމަކާއި ގާތްވެފައެވެ. މި މަޝްރޫޢުގެ މަސައްކަތް ނިމޭއިރު މަތިންދާބޯޓަށް އަޅާ ތެޔޮ (ޖެޓް އޭވަން) އެއަރޕޯޓުގައި ރައްކާކުރެވޭ މިންވަރު މިހާރު ހުރި 15 މިލިޔަން ލީޓަރުން 45 މިލިޔަން ލީޓަރަށް އިތުރުކުރެވިގެންދާނެއެވެ. އަދި މީގެ އިތުރުން، ޕެޓްރޯލް ރައްކާކުރެވޭ މިންވަރު 100 ހާސް ލީޓަރަށް އިތުރު ކުރެވި، ޑީސަލް ރައްކާކުރެވޭ މިންވަރު 1 މިލިޔަން ލީޓަރަށް އިތުރުކުރެވިގެންދާނެއެވެ. ހަމައެއާއެކު، ފިއުލްބައުޒަރުތައް ބޭނުންކުރުމުގެ ބަދަލުގައި ފިއުލް ހައިޑްރަންޓް ބޭނުންކޮށްގެން ފަސޭހައިން މަތިންދާބޯޓަށް ތެޔޮ އެޅޭނެ އިންތިޒާމު ވެސް ހަމަޖެހިގެންދާނެއެވެ.\nކާގޯ ޓަރމިނަލް ތަރައްޤީކުރުމުގެ މަޝްރޫޢުގައި ކާގޯ ބިލްޑިންގްއާއި ކާރގޯ ހާބަރުގެ އިތުރުން ކަމާގުޅޭ އޮފީސްތައް ބިނާކުރުން ހިމެނެއެވެ. މިހާރު އަހަރެއްގެ މައްޗަށް 50،000 ޓަނު ކާގޯގެ މުޢާމަލާތްތައް ކުރާ ޓަރމިނަލް އިތުރަށް ތަރައްޤީ ކުރުމުގެ މަސައްކަތްތައް ނިމުމުން، އެ އަދަދު 120،000 ޓަނަށް އިތުރުވެގެންދާނެއެވެ.\nއެއަރޕޯޓްގެ އޭޕްރަން ތަރައްޤީކުރުމުގެ މަސައްކަތުގެ ތެރެއިން އަލަށް އިތުރުކުރި އޭޕްރަންގެ މަސައްކަތް ނިމި މިހާރު ބޭނުންކުރަމުންދާއިރު، މިހާރު ކުރިއަށްދަނީ ކުރީގެ އޭޕްރަން އައުކުރުމުގެ މަސައްކަތެވެ. އޭޕްރަންތައް ތަރައްޤީކުރުމުގެ މަޝްރޫޢު ފެށުމުގެ ކުރިން އޭޕްރަންގައި ޕާކިން ސްޕޭސްގެ ގޮތުގައި ބޭނުންކުރަމުންދިޔައީ 86،000 އަކަމީޓަރުގެ ސަރަޙައްދެކެވެ. ނަމަވެސް މި މަޝްރޫޢުގެ މަސައްކަތްތައް މުޅިން ނިމޭއިރު އެއަރޕޯޓްގައި މަތިންދާބޯޑު ޕާކުކުރެވޭ ޖާގަ 212،000 އަކަމީޓަރަށް އިތުރުވެގެންދާނެއެވެ.\nވީއައިއޭ ތަރައްޤީކުރުމުގެ މަޝްރޫޢުގެ ދަށުން ވީއައިޕީ އަދި ސީއައިޕީގެ ޖާގަ ވެސް އެތައް ގުނައެއް އިތުރުވެގެންދާނެއެވެ. ހަމައެހެންމެ މިހާރުގެ ޕަސެންޖަރ ޓަރމިނަލް އަކީ 26،000 އަކަމީޓަރުގެ ޖާގައިގެ ތަނެއް ނަމަވެސް، މުޅި ޓަރމިނަލްގެ މަސައްކަތް ނިމުމުން އެ ތަނުގެ ޖާގަ 78،000 އަކަމީޓަރަށް އިތުރުވެގެންދާނެއެވެ. މީގެ އިތުރުން ވީއައިއޭގެ އައު ސީޕްލޭން ޓަރމިނަލްގެ މަސައްކަތްތަކުގެ 99 އިންސައްތަ މިހާރު ވަނީ ނިމިފައެވެ. އެ ތަނަށް ސީޕްލޭންގެ އޮޕަރޭޝަންތައް ބަދަލުކުރެވުމުން ސީޕްލޭން އޮޕަރޭޝަނަށް ލުއިފަސޭހަކަން ލިބުމުގެ އިތުރުން ވެލާނާ އެއަރޕޯޓްގެ މައި ރަންވޭ ބޭނުންކުރަން ފެށި، މުޅި އެއަރޕޯޓްގެ އޮޕަރޭޝަން އިތުރަށް ފުރިހަމަވެގެން ދާނެއެވެ. ވީއައިއޭ ތަރައްޤީކުރުމުގެ މަޝްރޫޢަކީ ގާތްގަޑަކަށް 1.2 ބިލިޔަން އެމެރިކާ ޑޮލަރުގެ އަގުބޮޑު މަޝްރޫޢެކެވެ.\nކޮވިޑް-19ގެ ބަލިމަޑުކަމުގެ ތެރޭގައި އަޅާފައިވާ ރައްކާތެރިކަމުގެ ފިޔަވަޅުތަކާއެކު ވެސް މިދިޔަ އަހަރު އެއަރޕޯޓުން ފަސިންޖަރުންނަށް ޚިދުމަތްދިނުމުގެ ސްޕީޑް ވަނީ އޭގެ ކުރީ އަހަރަށްވުރެ ބޮޑުތަނުން ހަލުވިކޮށްފައެވެ. އަދި މިދިޔަ އަހަރުގެ ފަހުކޮޅުން ފެށިގެން މިއަހަރުގެ ފުރަތަމަ މަހުގެ ނިޔަލަށް ޕީކް ސީޒަންގައި ފްލައިޓްތަކުގެ ހަރަކާތްތައް ވެސް ވަނީ ރެކޯޑް އަދަދަކަށް އިތުރުވެފައެވެ.\nރިވިއު ކުރީ: ހުސައިން ފަރިޔާޒް\nޖިންނި ފައްސާލަން ހެދި ފަންޑިތަޔަކުން9އަހަރުގެ ކުއްޖަކު މަރުވެއްޖެ\nމޫސުން ރަނގަޅު، އަވިގަދަ ދުވަހެއްގައި ފޯކައިދޫއަށް ނަގޫރޯޅިއެއް\nކޮންމެ އެކްސިޑެންޓަކުން ވެސް އިބުރަތެއް\nއަޖައިބެއް ކަހަލަ ލީޑަރުން ތަކެކެވެ. ފާޚާނާކުރާކަށް ވެސް ނުޖެހެއެވެ.\nދަރިންދެކެ މައިންބަފައިން ލޯބިވާ ފަދައިން އިލެކްޝަން ކޮމިޝަނުންވެސް ސިޔާސީ ޕާޓީތައް ދެކެ ލޯބިވޭ: އީސީ\n7500ށް ވުރެ ގިނަ މީހުން ބުރާސްފަތި ދުވަހުވެސް ވެކްސިން ޖަހައިފި\nޖަލުތަކުގައި ވެކްސިން ދޭން ފަށަނީ، އެކަމަށް ޚާއްސަ ޓީމުތަކެއްވެސް ތައްޔާރު!\nބުރާސްފަތި ދުވަހުގެ ކޮވިޑް ކޭސްތައް 160ން މަތީގައި\nރަށްރަށަށްދާއިރު ނެގެޓިވް ޕީސީއާރު ހުށަހަޅަން ޖެހޭ ގޮތަށް ހަމަޖައްސާ ފިޔަވަޅުތައް ވަރުގަދަކޮށްފި


ޕްރިތްވީ ރާޖު ކަޕޫރު - ވިކިޕީޑިއާ\nޕްރިތްވީ ރާޖު ކަޕޫރު\nކަޕޫރު ޢާއިލާ އިން އެންމެ ފުރަތަމަ ފިލްމީ ހަރުފަތް ގިރާކުރި ހަގީގީ ބަތަލަކީ ޕްރިތްވީ ރާޖު ކަޕޫރު ކަމުގައި ބުނެވެއެވެ. އަދި ކަޕޫރު ޚާންދާންގެ ބާނީ އަކީ ވެސް ޕްރިތްވީ ރާޖު ކަޕޫރު ކަމުގައި ބުނެވެއެވެ. އުފަންވެފައިވަނީ ޕާކިސްތާނުގެ ޕަންޖާބުގެ ލިލަޕޫރުގެ ސަމަންދުރު އޭ ކިޔުނު އަވަށަކަށް 1906 ގައެވެ. ޅަދުވަހު ޕްރިތްވީ ރާޖު ކަޕޫރު ބަލަހައްޓައި ތަރުބިއްޔަތުކުރީ ކާފަ ދޭވަން ކެޝަވްމަލް އެވެ. ލިލަޕޫރު އިން ސާނަވީ ތަޢުލީމް ޙާޞިލް ކުރުމަށްފަހު ޕިޝާވަރުގެ އެޑްވަޑް ކޮލެޖްގައި ވެސް އުޅުނެވެ. ގާނޫނު ކިޔެވުމުގައި ކޮލެޖްގައި އެއް އަހަރު ހޭދަކުރުމަށްފަހު އެކްޓުކުރުމަށް ހުންނަ ޝައުގެއްގެ ބޮޑުކަމުން ކޮލެޖުން ވަކިވި އެވެ. ބޮޑު ދައިތައެއްގެ އަތުން ލޯނެއް ހޯދައިގެން 1928 ވަނަ އަހަރުގެ ފިނި މޫސުމްގައި ޕިޝާވަރު ދޫކޮށް ބޮމްބޭ އަށް ދިޔައެވެ. 1929ގައި އާއިލާ އެއްކޮށް ބޮމްބޭ އަށް ބަދަލު ވިއެވެ.\nބޮމްބޭގައި އިމްޕީރަލް ފިލްމް ކަމްޕަނީ ކިޔާ ކުންފުންޏަކާއި ގުޅުނެވެ. ޕްރިތްވީ ރާޖު ކަޕޫރު ފުރަތަމަ ފެނިގެން ދިޔައީ 1930ގައި ނިކުތް ސިނަމާ ގާރލް' އިންނެވެ. އެއަށްފަހު 1931ގައި ނިކުތް އާލަމް އާރާ ކިޔާ ފިލްމަކުންނެވެ. ދެން ޕްރިތްވީ ރާޖު ކަޕޫރު ގުޅުނީ ގްރޭންޑް އެންޑަރސަން ތިއޭޓަރ ކަމްޕެނީ އާއެވެ. އެއަށްފަހު 1935 ވަނަ އަހަރު ރިލީޒްވި އިންގިލާބު ވެފައިވަނީ ބަތަލެއްގެ ގޮތުން ޕްރިތްވީ ރާޖު ކަޕޫރު ފެނިގެންދިޔަ ފުރަތަމަ ފިލްމް ކަމުގައެވެ. އިންގިލާބުގެ ކުރިން ސީތާ އަދި ރާޖް ރާނީ މީރާ ކިޔާ2ފިލްމުގައި ވެސް ހަރަކާތްތެރި ވެފައި ވެއެވެ. 1936 ގައި ނިކުތް މަންޒިލް، 1937ގައި ނިކުތް ޕްރެޒިޑެންޓް، 1939ގައި ނިކުތް ސެޕޭރާ،އަދޫރީ ކަހާނީ، 1940 ގައި ނިކުތް އިންޑިޔާ ޓްޑޭ، ޕާގަލް، 1941ގައި ނިކުތް ކޯޓް ޑާންސަރ، ސިކަންދަރު، 1944ގައި ނިކުތް ޕޫލް، 1950 ގައި ނިކުތް ދަހެޖް، 1951 ގައި ނިކުތް އާވާރާ، 1957ގައި ނިކުތް ޕައިސާ،ޕަރުދޭސީ، 1964 ގައި ނިކުތް ރާޖު ކުމާރު، 1965 ގައި ނިކުތް އާސްމާން މަހަލް، ސިކަންދަރު އޭ އަޒަމް، ޖާންވަރު، އަދި 1968 ގައި ނިކުތް ތީން ބަހްރާނިޔާން ގައި ވެސް ޕްރިތްވީ ރާޖު ކަޕޫރު ހަރަކާތްތެރި ވެފައި ވެއެވެ. އެންމެ ފަހުން ޕްރިތްވީ ރާޖު ކަޕޫރު ކުޅެފައިވަނީ 1971 ވަނަ އަހަރު ރިލީޒްވި ކަލް އާޖް އައުރު ކަލް އެވެ. 40 އަހަރުވީ ފިލްމީ ޙަޔާތުގައި ޕްރިތްވީ ރާޖު ކަޕޫރު ވަނީ 30 އަށްވުރެ ގިނަ ފިލްމު ކުޅެފައެވެ.\n'އަހަރެންނަށް އިންޑިޔާގެ ފިލްމީ މަސްރަހުގައި ޖާގަ ނެތްނަމަ ހަތްކަނޑު ހުރަސްކޮށް ހޮލީވުޑަށް ގޮސް އެތަނުގައި ފިލްމު ތަކުގައި ހަރަކާތްތެރިވެ އެކްޓަރަކަށްވާނަން 1940އަދި 1950 ގެ އަހަރުތަކުގެ ތެރޭގައި ނެރެވުނު ޓޮޕް ސިނަމާ ކިޔާ މަޖައްލާ އަކަށް ދިން އިންޓަވިއުއެއްގައި ޕްރިތްވީ ރާޖު ކަޕޫރު ބުނެފައި ވެއެވެ. ޕްރިތްވީ ރާޖު ކަޕޫރު ކުޅެފައިވާ ބައިތަކުގެ ތެރެއިން 1960 ވަނަ އަހަރު ޣުލާމް އޭ އަޒަމް ގައި ކުޅެފައިވާ ބައްޕައެއްގެ ރޯލަށް ބެލުންތެރިންގެ ތަރުޙީބު ވަރަށް ފުރިހަމައަށް ލިބިފައި ވެއެވެ. އިންޑިޔާގެ ފިލްމީ މައިދާނުގައި ކޮށްފައިވާ ޚިދުމަތްތައް އަގުވަޒަންކޮށް އެކަން ފާހަގަ ކުރުމުގެ ގޮތުން އިންޑިޔާ ސަރުކާރުގެ ފަރާތުންދޭ ދާދާ ސާހެބް ޕަލްކޭ އެވޯޑް ޕްރިތްވީ ރާޖު ކަޕޫރު އަށް ދެވިފައި ވެއެވެ.\n1969 - ޕަދުމާ ބުޝާން އެވޯޑް - އިންޑިޔާ ސަރުކާރު\n1971 - ދާދާ ސާހެބް ޕަލްކޭ އެވޯޑް - އިންޑިޔާ ސަރުކާރު\n1960 ވަނަ އަހަރު ޕްރިތްވީ ރާޖު ކަޕޫރުގެ އަޑު ގެއްލުމުގެ ސަބަބުން އޮޕަރޭޝަނެއް ކުރަން ޖެހުނެވެ. ޕްރިތްވީ ރާޖު ކަޕޫރު އުމުރުން 18 އަހަރުގައި ރާމާ ކަޕޫރު އާއި ކުރިކައިވެނިން3ދަރިން ލިބިފައި ވެއެވެ. އެއީ ރާޖު ކަޕޫރު،ޝައްމީ ކަޕޫރު،ޝަޝީ ކަޕޫރު އެވެ . ރާމާ ކަޕޫރު އުފަންވެފައިވަނީ 25 ޑިސެމްބަރު 1908ގައި ޕާކިސްތާނު ގައެވެ. ދުނިޔެ ދޫކޮށްފައިވަނީ 14 ޖޫން 1972 ގައެވެ. ރާމާ ކަޕޫރު ވަނީ ޢާއިލާގެ ފިލްމީ ތިއޭޓަރު ހިންގުމުގައި އެކިގޮތްގޮތުން އެހީތެރިވެ ދީފައެވެ.ޕްރިތްވީ ރާޖު ކަޕޫރު މިދުނިޔެ ދޫކޮށްފައިވަނީ 29މެއި 1972 ގައެވެ. ދުނިޔެ ދޫކުރީ ހޮގޮކިން ލިމްފޯމާ ކިޔާ ކެންސަރުގެ ބައްޔެއްގައި ބަލިވެ އުޅުމަށްފަހު ގައެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 އޮގަސްޓު 2011، 06:57 ގައެވެ.


Vai fulhi alhaigen feenan ulhunu ekaku Male' genes IGMH gai...\nރާއްޖެ - ވައިފުޅި އަޅައިގެން ފީނަން އުޅުނު މީހާ\nވައިފުޅި އަޅައިގެން ފީނަން އުޅުނު އެކަކު މާލެ ގެނެސް އަޖީއެމްއެޗްގައި ފަރުވާދޭން ފަށައިފި\nއެންހިފުމަށް4މީހުން ފުޅި އަޅައިގެން ފީނުމަށް ފައިބާފައިވޭ\nކ. މާލެ7ޑިސެންބަރު 2018 | ހުކުރު 19:49 1,434\nވައިފުޅި އަޅައިގެން ފީނަން ފޭބި މީހަކަށް ފަރުވާ ދެނީ - ރާއްޖެއެމްވީ\nގދ. ގައި އޮންނަ އައުޓްރިގާ ކޮނަންޓާ މޯލްޑިވްސް ރިސޯޓު ކައިރިއަށް "ހުޝިޔާރު" ނަމަކަށް ކިޔާ ދޯނިން އެން ހިފުމަށްޓަކައި ވައިފުޅި އަޅައިގެން ފީނަން ފޭބި ތިން މީހުންގެ ތެރެއިން ހާލު ދެރަވި އުމުރުން 24 އަހަރުގެ އަހުމަދު ޝާކިރު، ގދ. ތިނަދޫ އިން މާލެ ގެނެސް އައިޖީއެމްއެޗް ހޮސްޕިޓަލުގައި ފަރުވާދޭން ފަށައިފިއެވެ.\nރާއްޖެއެމްވީއަށް މައުލޫމާތުދެމުން އައިޖީއެމްއެޗްގެ ފަރާތުން ބުނީ އޭނާ އަށް އަޖީއެމްއެޗްގެ އެމަޖެންސީ ރޫމްގައި ފަރުވާދެމުން އަންނަ ކަމަށާއި އޭނާގެ ހާލާތާ ދޭތެރޭގައި އަދި ވަކި އެއްޗެއް ދަންނަވަން ދަތި ކަމަށެވެ. އަދި އޭނާ އައިޖީއެމްއެޗް އަށް ގެނެވިފައިވަނީ މިރޭ 7:30 ގައި ކަމަށް ވެސް އައިޖީއެމްއެޗް އިން ބުންޏެވެ. ވައިފުޅި އަޅައިގެން ފީނަން ފޭބި ތިން މީހުންގެ ތެރެއިން މި ހާދިސާގައި އުމުރުން 37 އަހަރުގެ އަމީތު ސައީދު ވަނީ ނިޔާވެފައެވެ. މީގެ އިތުރުން ފީނަން އުޅުނު އުމުރުން 31 އަހަރުގެ މުބާރިކް އަބްދުﷲގެ ސީރިއަސް އަނިޔާއެއް ނުލިބޭ ކަމަށާއި، އޭނާގެ ހާލު ރަނގަޅު ކަމަށް ވެސް މައުލޫމާތު ލިބެއެވެ.\nއެމްއެންޑީއެފުން ބުނީ މި ހާދިސާގެ ރިޕޯރޓް އެމްއެންޑީއެފް ސަދަން އޭރިއާ އަށް ލިބިފައިވަނީ ތިނަދޫ ޕޮލިސް ސްޓޭޝަނުން ފަތިހު 5:14 ހާއިރު ކަމަށެވެ. މިކަމުގެ ރިޕޯޓް ލިބުމާއި އެކު ތިނަދޫ ސީ އެމްބިއުލާންސް އެ ދޯނި އޮތް ސަރަހަށްދަށް ގޮސް ހާލު ދެރަ ތިން މީހުން އަރުވައިގެން މިއަދު ހެނދުނު 6:05 ހާއިރު ގދ. ތިނަދޫ އަށް ގެންދިޔަ ކަމަށް އެމްއެންޑީއެފްއިން މައުލޫމާތު ދެއެވެ.\nފީނަން ފޭބި ތިން މީހުންނަކީވެސް ދިވެހިންނެވެ.\nމިމީހުން 44 މީޓަރަށް ވައި ފުޅި އަޅައިގެން 35 މިނިޓު ވަންދެން ފީނާފައިވާކަމަށް މައުލޫމާތު ލިބިފައިވާ ކަމަށް އެމްއެންޑީއެފް އިން ވަނީ ބުނެފައެވެ.\nއެންމެ ފަހުން އަޕްޑޭޓް ކުރީ:5ދުވަަސް ކުރިން | ރިވިއު ކުރީ: މިއުވާން މުހައްމަދު